Xanadu – Ibu Kota Empayar Monggol Yang Hilang

Xanadu (atau turut dikenali sebagai Shangdu, Shang-tu, dan Kaiping) merupakan ibu kota (1263-73 M) Empayar Monggol yang terletak di Monggolia Dalam, bahagian utara China, yang kemudiannya dijadikan oleh Kublai Khan (memerintah 1260-1294 M) sebagai ibu kota musim panas (1274-1364 M) bagi empayar berkenaan. Xanadu memperoleh kemasyhuran yang berpanjangan di dunia barat berikutan namanya tersisip dalam catatan seorang pengembara dari Venetia, Marco Polo yang berjudul Travels (c. 1298 M).

Kepopularitinya dipicu lagi oleh Samuel Taylor Coleridge (1772-1834 M) yang menjadikan Xanadu sebagai tema utama dalam sebuah puisi garapannya. Bagaimanapun, kota tersebut telah lama hilang dan namanya kekal wujud sebagai representasi sebuah tempat yang dipenuhi misteri, kemewahan, dan kesenangan hidup. Walau yang tinggal pada hari ini hanyalah puing-puing runtuhannya sahaja, Xanadu diiktiraf oleh UNESCO sebagai sebuah Tapak Warisan Dunia.

IBU KOTA MUSIM PANAS

Pada kurun ke-13 M, jajahan t4kluk Empayar Monggol merangkumi hampir seluruh benua Asia. Memasuki tahun 1263 M, pusat pemerintahan mereka dipindahkan dari Karakorum (Qaraqorum) di Monggolia ke Xanadu yang terletak di timur laut China. Nama asal yang diberikan oleh Kublai Khan kepada ibu kota barunya itu adalah Kaiping.

Namun semasa pusat pemerintahan empayar sekali lagi dipindahkan pada 1273 M yang kali ini ke Daidu (atau Khanbaliq, kini Beijing), nama Kaiping diubah menjadi Xanadu/Shangdu, yang boleh dimengertikan sebagai ‘Ibu Kota Dataran Tinggi’. Pembangunan kota Daidu sebenarnya sudah pun dimulakan sejak tahun 1266-7 M lagi, sebagai simbol kekuasaan Monggol ke atas China dan penubuhan Dinasti Yuan (1271-1368 M).

Bagaimanapun, kota Xanadu tidaklah dikesampingkan. Bermula pada tahun 1274 M, kota tersebut dijadikan oleh Kublai Khan dan seluruh isi istananya sebagai istana singgah-singgah setiap kali musim panas memandangkan cuaca di sana jauh lebih sejuk jika dibandingkan dengan Daidu. Kefungsian Xanadu sebagai ibu kota musim panas terus berlanjutan hingga ke detik kejatuhan Dinasti Yuan pada tahun 1364 M.

Sejarahwan bahkan memandang ciri-ciri yang ada pada kota Xanadu sebagai mewakili sistem pentadbiran baru yang bakal diperkenalkan oleh Dinasti Yuan; antaranya seperti percampuran budaya antara Monggol dan China sebagaimana yang dapat dilihat menerusi seni bina bangunan dan bentuk kuil-kuil Buddha, penggunaannya sebagai lapangan berburu (satu aktiviti yang amat digemari oleh warga Monggol).

Lokasinya yang terletak di hujung padang berumput steppe dan tanah-tanah pertanian China. Kesemua ciri ini menuding kepada satu simbolisme; iaitu pemerintahan Dinasti Yuan nanti bakal diwarnai dengan percampuran budaya masyarakat nomad dan masyarakat petani.

Bagaimanapun, perrcampuran budaya sebegini tidaklah diterima oleh seluruh anggota masyarakat. Ramai warga Monggol malahan menganggap raja-raja mereka telah meninggalkan tradisi lama dan menukar identiti menjadi warga China yang terkenal sebagai sebuah bangsa bertamadun yang hidup senang-lenang.

Lembaran sejarah turut menyaksikan betapa istiadat diraja tidak diterapkan secara ketat di Xanadu. Apapun, ibu kota musim panas itu tetap jua berdiri teguh walau setelah kejatuhan Dinasti Yuan. Namun setelah berlalu beberapa tempoh waktu, ia mula dikesampingkan dan menjelang 1430 M, ia ditinggalkan secara total.

SUSUN ATUR KOTA & BANGUNAN

Kublai Khan sendiri mengambil pendirian untuk menjarakkan diri daripada tradisi leluhurnya yang mengamalkan gaya hidup nomad. Tidak seperti datuknya, iaitu Genghis Khan si pengasas Empayar Monggol (memerintah 1206-1227 M), beliau enggan lagi hidup di dalam khemah yurt dan sebaliknya, mahi mendiami istana mewah lagi indah.

Reka bentuk kota Xanadu dihasilkan secara khusus oleh seorang pegawai penasihat Kublai Khan yang berwarga China, iaitu Liu Bingzhong (1216-1274 M).

Kota tersebut dibangunkan mengikut seni bina kota klasik China, dengan dinding luarnya berketinggian 3.5 hingga 5.5 meter (12-18 kaki) dan dilengkapi dengan enam buah pintu gerbang – dua di timur, dua di barat, satu di utara dan satu lagi di selatan. Pada setiap sisi kota juga didirikan enam buah menara peninjau.

Secara keseluruhan, luas kota Xanadu mencecah 25, 000 hektar dan pada masa-masa kemuncaknya, ia dihuni oleh kira-kira 200, 000 orang manusia. Bekalan airnya juga cukup ampuh berikutan terdapat banyak mata air semula jadi di sana.

Bangunan-bangunan dan rangkaian jalannya pula dibina dengan penuh teliti selaras prinsip Feng Shui, khususnya apabila ia diselarikan dengan kedudukan gunung di utara dan sungai di selatan. Secara asas, kota Xanadu boleh dibahagikan kepada tiga buah kawasan berbeza: iaitu bahagian dalam kota, bahagian luar kota, dan kawasan berburu yang tertutup.

Bahagian luar kota merupakan tempat permukiman warga kota, justeru ia dipenuhi dengan rumah yang diperbuat daripada lumpur mahupun papan. Bahagian dalam dan luar kota dipisahkan oleh tembok batu-bata setinggi 3-5 meter (10-16 kaki) yang turut dilengkapi dengan empat buah menara.

Di bahagian dalam kota inilah berdirinya istana kediaman Kublai Khan dan seluruh isi istananya, di mana istana tersebut dibina di atas pelantar platform yang diperbuat daripada tanah mampat dan diperkukuh oleh bebatuan dan kayu alang.

Sementara itu, istana dan bangunan-bangunan lain seperti kuil-kuil utama dibina daripada kayu-kayuan, batu-batuan, marmar, dan jubin kaca. Tepat di bahagian barat laut kota pula ditempatkan sebuah kawasan berburu yang dicirikan oleh padang menghijau, pepohonan yang rimbun, tasik-tasik indah, dan dihuni oleh haiwan-haiwan separa-jinak seperti rusa.

Kawasan berburu ini juga dimanfaatkan sebagai tempat pemeliharaan dan latihan helang pemburu, dan tempat penternakan kuda-kuda putih dan lembu-lembu yang susunya diperuntukkan khusus untuk khan dan golongan bangsawan. Sebagai ciri keselamatan, seluruh kawasan berburu ini ditutupi dengan parit dan tembok tanah.

TEMPAT BERLANGSUNGNYA UPACARA-UPACARA PENTING

Kota ini juga lazim mengadakan jamuan besar dan pesta memburu, di samping menjadi tuan rumah bagi beberapa acara lain. Pada tahun 1260 M misalnya, Xanadu dijadikan sebagai tempat berlangsungnya kurultai atau pertemuan antara ketua-ketua suku Monggol yang bertujuan untuk mengisytiharkan secara rasmi Kublai Khan sebagai Khagan Empayar Monggol. Sebuah lagi kurultai diadakan di Xanadu pada tahun 1275 M, kali ini untuk menentukan perjalanan kempen ketenteraan terakhir Kublai Khan ke atas Dinasti Song di selatan China (960-1279 M).

Sebagai makluman, kerajaan China tersebut tumbang sepenuhnya hanya empat tahun selepas berlangsungnya pertemuan tersebut. Xanadu turut memainkan peranan yang signifikan dalam penyebaran agama di rantau berkenaan, khususnya apabila ia menjadi tuan rumah kepada perbincangan hangat tentang agama Buddha dan Tao yang kemudiannya mendorong kepada penyebaran Buddhisme-Tibet ke seluruh timur laut Asia. Lebih daripada itu, kota tersebut juga merupakan antara destinasi pilihan ramai pengembara yang berhasrat melihat kemegahan tamadun-tamadun di Asia, antaranya seperti Marco Polo, seorang pengembara dari Venetia.

CATATAN MARCO POLO

Marco Polo (1254-1324 M) berkelana ke Asia dan berkhidmat di istana Kublai Khan sekitar tahun 1275 hingga 1292 M. Dalam perjalanan pulangnya ke Eropah, beliau sempat mencatatkan segala pengalamannya itu ke dalam sebuah buku yang diberi judul The Travels of Marco Polo atau Travels (Description of the World) yang kali pertama diterbit dan disebarkan sekitar tahun 1298 M. Dalam buku pertama pada bab ke-57, Marco Polo ada memerihalkan tentang Xanadu, yang dipanggil oleh beliau sebagai Shandu. Petikan bab tersebut adalah sebagaimana berikut:

“Setelah berangkat dari kota terakhir yang saya sebutkan sebelum ini [Changanor] dan berjalan ke arah timur laut selama tiga hari, anda akan tiba di sebuah kota bernama Shandu, yang dibangunkan oleh Kublai si Khan Agung yang sedang memerintah pada ketika ini. Di kota tersebut, beliau mendirikan sebuah istana yang diperbuat daripada marmar dan bebatuan indah. Terbukti juga menerusi binaannya itu kemahiran pandai-pandai tukangnya. Ruang dewan dan kamar-kamarnya semua disepuhi emas…

Dalam perkarangan taman istananya terdapat tumbuh-tumbuhan yang memesonakan, diairi oleh banyak anak sungai kecil. Di sana juga ada pelbagai macam rusa dan kambing, yang diternak untuk dijadikan makanan buat helang dan burung-burung pemburu yang lain… di tengah-tengah perkarangan yang dipenuhi pepohonan indah ini, beliau mendirikan sebuah astaka diraja yang disokong oleh tiang-tiang yang cantik lagi berkilat dek disepuhi emas…

Kota ini dipilih oleh beliau sebagai tempat beristirehat memandangkan cuacanya sederhana dan udaranya pula nyaman. Dalam setahun, beliau pasti akan singgah di istana ini selama tiga bulan, iaitu pada bulan Jun, Julai, dan Ogos.”

SAMUEL TAYLOR COLERIDGE

Pada hari ini, karya seorang ahli puisi dan ahli filsuf Inggeris bernama Samuel Taylor Coleridge yang dianggap paling masyhur ialah Rime of the Ancient Mariner (1798 M). Bagaimanapun, beliau juga mempunyai karya masyhur lain seperti Kubla Khan (yang dikarang pada tahun 1797 dan disiarkan pada 1816 M), di mana di dalamnya beliau turut memerincikan keindahan kota Xanadu (walau bukanlah digarap daripada pengalaman peribadinya sendiri).

Menerusi puisi beliau yang satu inilah juga lahir frasa ‘pleasure dome’ yang membawa maksud ‘kemuncak kebahagiaan’. Puisi penuhnya boleh dibaca di sini, sambil terjemahan bahagian pembukanya adalah sebagaimana berikut:

“Di Xanadu, Kubla Khan merehatkan diri,
sambil titahnya mensyukuri nikmat syurgawi:
Di sana mengalir Alph si sungai sakti,
merentasi gua-gua yang tiadapat manusia selusuri,
lalu turun ia ke lautan tanpa matahari.
Syahdan berganda lima batu luasnya tanah yang subur,
dengan dikelilingi nian tembok dan menara yang bulat membujur;
juga taman bebunga yang adiwarna
diapit dek anak-anak sungai yang ribu liku halanya.
Tumbuh mekar di taman itu pepohonan yang raksinya mewangi,
dan belantaranya langka selangka bebukitan yang telah lama berdiri,
menyelimuti bumi hijau yang malar segar disinari mentari.”

WARISAN PUSAKA

Runtuhan kota Xanadu telah pun menerima pengiktirafan daripada UNESCO sebagai sebuah Tapak Warisan Dunia. Di sana, kita masih boleh saksikan runtuhan batu asas istana, kuil, tembok, makam, terusan, dan saliran air. Bagaimanapun, kewujudan Xanadu mungkin lebih malar hidup di dalam imaginasi dan khayalan berbanding realiti.

Lebih-lebih lagi kerana kota itu sendiri biasa dikaitkan dengan kemisterian, kemewahan, dan ketenteraman. Kemasyhuran namanya banyak disumbang oleh sentuhan karya Marco Polo dan Coleridge, bahkan pada era kebelakangan, nama Xanadu diambil sebagai nama rumah agam misteri dalam filem Citizen Kane (1941) dan juga nama sebahagian permukaan Titan, bulan planet Zuhal yang paling besar.

TERJEMAHAN:

Mark Cartwright. (18 September 2019). Xanadu. Ancient Origins.
https://ancient.eu/Xanadu/


Solat Tarawih Pertama Di Times Square New York

Pada malam Sabtu lepas, tatkala umat Islam Turki berpeluang menunaikan solat tarawih di Hagia Sophia, cerita sama berlaku di Times Square, New York. Buat pertama kalinya, solat tarawih diadakan di Times Square New York di mana ia dihadiri oleh 1,000 orang jemaah.

Acara ini dihebahkan melalui siaran media sosial dengan 1,500 juadah berbuka puasa turut diedarkan. Bagi penganjur program iaitu SQ, program ini dilihat sebagai manifestasi agama Islam ialah agama yang cintakan keamanan. Pempengaruh media sosial itu turut menambah ia juga sebagai peluang terbaik memperkenalkan Islam kepada penganut-penganut agama lain yang belum tahu tentang agama tauhid itu.

Muslims take up Times Square, New York for taraweeh prayer. pic.twitter.com/pbz97GAQY9

— Muslim (@Muslim) April 3, 2022

Di sebalik respon positif warga New York terhadap program ini, ada yang merasa kurang senang disebabkan pemilihan lokasinya yang kurang sesuai. Bagi Sabrina Jamil dari Queens, Times Square dianggap kurang sesuai kerana ada iklan yang bersifat kurang sopan seperti model iklan separuh bogel.

Ada juga yang menyifatkan wang penganjuran program ini seharusnya disalurkan kepada kelompok berisiko seperti orang tiada rumah dan kelompok miskin termasuk imigran. Di sebalik pandangan negatif ini, SQ melihat ia sebagai satu bentuk dakwah kepada orang di luar sana.

Yang pasti, ia dijangka bakal memberi inspirasi kepada Muslim dari negara lain untuk menganjurkan program sama terutama di negara-negara bukan Islam. Misalnya di Britain, Dataran Trafalgar (Trafalgar Square) bukan sekali menganjurkan program berbuka puasa di situ. Pastinya menarik dengan kelonggaran peraturan Covid-19 ketika ini, idea mengadakan solat tarawih di Trafalgar pasti mengundang minat warga Muslim Britain.

RUJUKAN

Middle East Monitor. (2022, 4 April). New York: US Muslims perform prayers in Times Square.

Iqbal, Z. (2022, 1 April). New York Muslims voice concern over Times Square’s first Tarawih prayers. Middle East Eye.


Rusuhan Kaum Singapura 1964 Yang Memisahkan Singapura Dengan Malaysia

Singapura baru sahaja melepasi pilihanraya umum mereka dan menyaksikan PAP mengekalkan kemenangan walaupun undi popular mereka agak merudum. Tidak lama lagi, Singapura juga  menyambut Hari Keharmonian Kaum yang kebiasaannya disambut menjelang 21 Julai setiap kaum.

Hari Keharmonian Kaum ini diadakan rentetan dari sebuah peristiwa yang mana ia juga merupakan antara faktor pemisahan Singapura dari Malaysia. Julai 1964 di Singapura menyaksikan umat Islam di sana menyambut Hari Kelahiran Nabi SAW sebagaimana di negara-negara Islam yang lain. Namun, pada tahun itu, lain perkara yang terjadi.

Pada petang  21hb .Julai 1964, seramai 25 ribu umat Islam berkumpul di Padang. Pada pukul 2 petang, Yang di-Pertuan Negara, ketua kerajaan negeri, memberikan ucapan rasmi. Umat Islam digesa supaya mematuhi ajaran Islam dan ‘bersabar, tabah dan rajin berusaha’. Pada jam 3.30 petang, orang ramai sepatutnya berarak dari Padang ke St. Andrews Road, Beach Road, Arab Street, Victoria Street, Kallang Road, dan akhirnya ke Lorong 12, Geylang.

Semasa perarakan itu, di kawasan Kallang, seseorang telah membaling botol ke arah perarakan. Suasana bertukar menjadi tegang. Apabila seorang polis FRU meminta mereka yang berarak supaya menggunakan laluan berdekatan dengan kawasan kerja petrol Kallang sekitar jam 5 petang, dia telah dis3rang.

Dalam sekelip mata suasana menjadi kacau-bilau. Pada pukul 6.00 petang, perbuatan jenay4h membak4r bangunan-bangunan berlaku di kawasan Geylang di antara Kallang dan Geylang Serai, dan kereta-kereta diterbalikkan.

Pada jam 6.30 petang, pertelingkahan dilaporkan berlaku di Chinatown dan Tanjung Pagar. Pada pukul 6.45 petang, beberapa pertentangan lagi dilaporkan berlaku di Arab Street dan persimpangan North Bridge Road. 50 orang yang c3dera, kebanyakannya dengan keced3raan di kepala, dirawat di Hospital Besar Singapura pada jam 8.30 malam.

Keadaan kacau-bilau berlaku dengan dahsyat sekali sehingga banyak panggung wayang yang mengumumkan pembatalan tayangan filem sessi 9.30 malam. Pada hari pertama rusuh4n itu, 4 orang terbu*uh dan 178 lagi mengalami keced3raan. Kekacauan itu turut merebak ke kawasan-kawasan lain di Singapura pada beberapa hari berikutnya. 2 lelaki dis3rang di kawasan Upper Serangoon jam 9.15 malam pada 22hb. Julai.

Keluarga-keluarga Melayu yang tinggal di Queenstown meninggalkan rumah mereka kerana bimbang dengan keselamatan mereka. Perintah berkurung dari waktu senja sehingga ke waktu subuh dikenakan untuk seluruh pulau itu bagi mengawal kacau-bilau pada 23hb.Julai, dan hanya ditarik semula sepenuhnya pada 2hb.Ogos, selepas 11 hari.

45 orang yang melanggar perintah berkurung tersebut telah dipenjarakan. Dengan keadaan yang tidak stabil itu, harga-harga makanan dan bekalan keperluan naik dengan mendadak di dalam tempoh tersebut. Semua kerja terpaksa diberhentikan untuk selama 3 hari. Yang lebih penting lagi, ketakutan telah merebak. Secara keseluruhannya, 23 orang telah terbu*uh dan 460 orang lagi ced3ra.

Segalanya bermula dari sentimen oleh politikus yang dimainkan oleh sebilangan ahli politik. Pada 12hb.Julai 1964, UMNO mengadakan persidangan yang disertai oleh lebih kurang 150 organisasi Melayu di Singapura. Persidangan itu dipengerusikan oleh Syed Jaafar Albar, Setiausaha Agong UMNO di Malaya.

Beliau telah membuat kesimpulan bahawa orang-orang Melayu di Singapura tidak mendapat layanan yang adil dari kerajaan PAP memandangkan mereka dilihat tidak berkembang maju dari segi material.

Selain itu, seorang menteri dari parti MCA, Khaw Kai Boh, yang merupakan Menteri Kerajaan Tempatan dan perumahan, mendakwa bahawa kemajuan Singapura adalah dikhaskan untuk orang-orang Cina, dan beliau bercakap tentang Cauvinis Cina di Singapura.

Pendirian PAP adalah orang-orang Melayu perlu meningkatkan tahap pendidikan mereka bagi membaiki kedudukan ekonomi mereka. Tiada layanan istimewa, selain dari yang diperuntukkan di dalam perlembagaan Singapura, yang dibayangkan.

Faktor-faktor ini telah menjadi punca mengapa rusuhj4n ini boleh merebak dengan begitu teruk sekali dan merupakan rus7han selepas peristiwa Rusuh4n Natrah. Kerajaan Singapura kemudiaannya mengisytiharkan perintah berkurung sehingga 2 Ogos 1964. Disebabkan ini jugalah, Tunku mengambil keputusan untuk memisahkan Singapura bagi mengimbangkan populasi kaum di dalam negara pada ketika itu.


Beth Thomas: The Psychopath Little Girl

Kisah budak perempuan ini digambarkan sebagai salah sebuah kes penderaan seksual dan pengabaian anak yang sangat teruk. Kisah Beth Thomas turut membingungkan dan menakutkan ramai pihak serta mendapat liputan pemberita serata dunia.

Beth yang dikenali sebagai “The Psychopath Little Girl” mempunyai sejarah hitam yang menjadi pencetus terhadap kelakuan ganas kadangkala menakutkan, gadis comel itu terhadap keluarga angkat dan adik lelaki beliau sendiri.

Kisah ini juga menekankan bahawa segala perbuatan dan kelakuan yang berlaku semasa zaman kanak-kanak mempunyai impak besar terhadap perkembangan mental, sama ada yang negatif atau positif pada masa akan datang apabila kanak-kanak itu dewasa.

Permulaan

Beth kehilangan ibu kandungnya yang meninggal dunia ketika kanak-kanak itu hanya berumur 1 tahun. Selepas itu, beliau dan adik lelakinya yang masih bayi di bawah jagaan bapa kandung mereka. Boleh dikatakan, di sini lah punca kepada segala masalah yang bakal dihadapi.

Tetapi, tidak seperti seorang bapa yang menjaga keselamatan dan kehormatan anak, bapa kandung Beth bertindak mencabul serta melakukan serangan seksual terhadap anak perempuan beliau yang berumur 1 tahun itu. Selain itu, beliau turut mengabaikan Jonathan yang masih bayi sehingga kepalanya menjadi rata pada bahagian belakang akibat terlalu lama dibiarkan di dalam buaian.

Namun perbuatan kejam dan jijik ini akhirnya dapat dikesan oleh doktor yang memeriksa kesihatan Beth dan melaporkan perkara itu kepada pihak berkuasa. Selepas 6 bulan, seorang pekerja sosial mengambil Beth dan adik lelakinya dan meletakkan mereka dibawah jagaannya.

Diambil Sebagai Anak Angkat

Beth dan adik lelakinya kemudian melalui proses pengambilan anak angkat oleh pasangan kristian Tim Tennent dan isterinya Julie Tennent. Selepas pasangan itu berputus asa untuk memiliki zuriat sendiri namun berhasrat mempunyai anak untuk berkongsi kasih sayang di dalam perkahwinan mereka.

Pasangan Tennent yang selesai melalui proses pengambilan anak angkat di jabatan servis sosial pada tahun 1984, membawa pulang Beth dan adik lelakinya Jonathan, masing-masing berumur 19 bulan (1 tahun 7 bulan) dan 7 bulan.

Tidak diketahui oleh pasangan Tennent bahawa kanak-kanak itu telah melalui detik hitam di dalam hidupnya, dimana Beth telah didera secara seksual, fizikal dan emosional oleh bapa kandungnya. Dan disebabkan penderaan tersebut, bermulanya mimpi ngeri pasangan Tennent akibat perkara yang akan berlaku hanya beberapa bulan kemudian.

Perubahan Beth

Segalanya berubah apabila Beth mula mempunyai mimpi buruk yang berulang secara konsisten semasa tidur. Menurut Beth, beliau bermimpi tentang seorang lelaki yang ‘berada di atas badan’ dan menyakiti beliau menggunakan ‘anggota’ badannya.

Mimpi buruk yang dialami Beth mula tidak disenangi serta membuatkan ibu bapa angkatnya iaitu pasangan Tim dan Julie Tennent sangat risau terhadap anak perempuan mereka. Namun mimpi buruk ini hanya sekadar permulaan kepada perubahan Beth yang lebih “gelap” dan berbahaya.

Sebagai seorang individu yang membesar tanpa kasih sayang serta kepercayaan terhadap individu lain, melayan kerenah manusia yang berbeza terbukti sukar bagi Beth. Selain itu, Beth yang seolah-olah tidak mempunyai hati nurani akan menggunakan peluang yang terhidang untuk menyakiti atau membunuh mereka yang menyinggung beliau. Ini termasuklah ibu bapa angkat serta adik lelakinya.

Beth mula bertindak ganas terhadap kedua ibu bapa angkat serta adik lelaki beliau sendiri iaitu Jonathan. Malah haiwan peliharaan juga tidak terlepas dari amukan gadis cilik ini. Pada suatu masa, Beth mengaku telah membunuh 4 haiwan peliharaan keluarga tersebut, selain daripada memicit anak-anak burung yang beliau jumpa sehingga mati.

Beth pernah beberapa kali mencuba untuk membunuh Jonathan dengan menolak adik lelakinya itu dari tangga sehingga jatuh ke tingkat bawah tanah kediaman mereka. Selain itu, Beth juga pernah menghantukkan kepala adiknya ke lantai menyebabkan kecederaan kepada dagu Jonathan. Jonathan diselamatkan oleh ibu angkatnya Julie yang mendengar tangisan dan jeritan Jonathan dari tingkat bawah tanah tersebut. Insiden itu membuatkan Jonathan perlu dikejarkan ke hospital akibat pendarahan.

Selain itu, Beth yang trauma akibat penderaan seksual dilakukan oleh bapa kandung beliau, mula menonjolkan sifat-sifat aneh secara seksual terhadap adik lelakinya, Jonathan dan budak-budak lelaki lain. Beth pernah mengakui kepada perbuatan bahawa beliau pernah memukul, memicit, menendang kemaluan Jonathan. Ibu angkat mereka iaitu Julie, menjadi saksi kepada perbuatan Beth yang menarik kemaluan Jonathan dan memasukkan jari ke dalam punggung adik lelaki nya itu.

Ianya disahkan kemudian bahawa keinginan Beth untuk menyakiti adiknya Jonathan adalah berdasarkan pengalaman hitam yang dialami bersama bapa kandungnya. Tidak lupa juga kepada mimpi-mimpi buruk dialami Beth tentang seorang lelaki yang menyerang beliau secara seksual.

Bantuan Pakar

Pasangan Tennent serta merta mendapatkan bantuan pakar disebabkan oleh tingkahlaku Beth yang semakin hari semakin bahaya. Beth kemudian dibawa kepada Dr.Ken Magid, seorang psikologis klinikal yang mempunyai pengalaman luas di dalam kes kanak-kanak yang menjadi mangsa penderaan seksual.

Sesi terapi yang dirakam tersebut telah dikompilasikan menjadi sebuah dokumentari bertajuk “Child of Rage”. Dokumentari yang boleh dianggap sebagai sedikit menyeramkan, dan membuatkan penonton tidak selesa memaparkan kesan buruk pengabaian dan penderaan seksual terhadap kanak-kanak.

Dr.Magid meneroka lebih dalam sejarah hitam yang masih diingati Beth dengan bertanya kepada gadis cilik itu tentang mimpi buruk berulang-ulang yang dialami beliau. Beth menjawab;

“Saya berada di rumah ditingkat atas. Dia kemudian menaiki tangga dan menyakiti saya”

Lelaki yang berada dalam mimpi tersebut adalah bapa kandungnya sendiri. Dr.Magid kemudian bertanya kepada Beth tentang apa yang gadis itu masih ingat tentang bapa kandung nya. Beth yang walaupun berumur 6 tahun pada ketika itu memberikan butiran terperinci di dalam jawapan beliau tentang bapanya;

“Dia menyentuh kemaluan saya sehingga berdarah, dan ianya sangat menyakitkan. Dan dia tidak memberi saya makan. Dia pukul saya. Dan tidak berkelakuan baik dengan saya.”

Apabila ditanyakan tentang umur beliau ketika peristiwa itu berlaku, kata Beth, beliau berumur 1 tahun.

Kemudian, ibu angkat Beth, Julie tampil memberikan kenyataan tentang tingkah laku Beth yang aneh;

“She started to masturbate at inappropriate times. I remember one time when we were at the hospital, waiting for Tim to come out. He was there visiting. Beth and Jonathan were in the backseat. She had her legs spread and was masturbating in a public parking lot.”

Terapi

Selain masalah-masalah dihadapi Beth yang disebutkan diatas, beberapa kali juga gadis cilik itu diketahui menyimpan sebilah pisau di dalam biliknya. Julie yang menyedari pisau yang hilang dari dapur serta risau akan perkara buruk bakal terjadi, mengaku mengunci bilik Beth pada waktu malam kerana takut akan ditikam ketika sedang tidur. Ia juga bagi mengelak Beth menyakiti serta membunuh adiknya Jonathan.

Setelah bertemu pelbagai pakar terapi kanak-kanak, pakar psikologi klinikal, ianya disahkan bahawa Beth didiagnos menghidap kecelaruan yang diberi nama “Reactive Attachment Disorder” atau RAD. RAD ini ialah sejenis psikopati yang dikaitkan dengan penderaan.

RAD adalah kondisi yang jarang berlaku tetapi sangat serius dimana kanak-kanak tidak mempunyai sebarang hubungan yang sihat terhadap ibu bapa atau penjaga. RAD akan terjadi apabila keperluan kanak-kanak yang asas tidak diberikan seperti kasih sayang, keselesaan, asuhan yang baik tidak dipenuhi.

Selepas itu, setelah sesi bersama Dr.Magid berakhir, beliau mencadangkan kepada pasangan itu supaya berpisah sementara dengan anak angkat mereka Beth. Beth diletakkan dibawah jagaan seorang pakar terapi kanak-kanak iaitu Connell Watkins, yang berpengalaman membesarkan kanak-kanak mempunyai kondisi “Reactive Attachment Disorder”.

Rumah terapi itu serta merta meletakkan beberapa garis panduan dan jadual yang ketat untuk Beth mengikutinya. Beth semakin lama semakin beransur pulih dari sifat agresif dan amukan ganas beliau. Beth akhirnya dimasukkan ke sekolah awam dan gadis cilik itu mula mengambil bahagian menyanyi di dalam koir gereja.

Keadaan Beth yang semakin lama semakin dewasa menjadi bertambah baik dengan terapi menyeluruh. Beth merasa kesal terhadap kesakitan yang dilakukan ke atas adik lelakinya Jonathan dan ibu bapa angkatnya. Beth tamat pengajian dari Universiti Colorado dengan ijazah dalam bidang kejururawatan.

Kini Beth bekerja sebagai jururawat dan turut bersama ibu angkat kedua beliau iaitu Nancy Thomas menjadi penceramah kepada kanak-kanak yang menghidapi penyakit “Reactive Attachment Disorder”, sepertinya.

Bagi sesiapa yang membaca artikel ini, jagalah kanak-kanak yang merupakan amanah dari Tuhan dengan baik. Berikanlah mereka kasih sayang dan janganlah menyakiti mereka.

Percayalah bahawa penderaan mental, fizikal dan secara seksual ini kekal diingatan seorang kanak-kanak dan akan membentuknya di kemudian hari.

Rujukan:

Beth Thomas – Child of Rage Bio: What Did She Do To Her Brother, Where Is She Now?. Retrieved from: https://answersafrica.com/beth-thomas-bio-brother.html/amp

“The Child of Rage”: Six-Year-Old Tortured Animals, Attempted to Kill Adoptive Parents with Knife. Retrieved from: https://www.rebelcircus.com/…/the-child-of-rage-a-six-year…/

Beth Thomas: the Psychopath Little Girl. Retrieved from: https://exploringyourmind.com/beth-thomas-the-psychopath…/…/

This Child Sociopath Tried To Kill Her Brother A Dozen Times – Now She’s A Nurse. Retrieved from: https://allthatsinteresting.com/beth-thomas


Peverell Brothers – Pengguna Asal D3athly Hallows

Bagi yang menonton filem Harry Potter and D3athly Hallows Part 1, Hermione bercerita mengenai satu kisah dipanggil ‘The Tale Of Three Brothers’ sewaktu berada di rumah Xenophilius Lovegood, bapa kandung Luna Lovegood.

Untuk mengetahui dengan lebih lanjut, tiga lelaki yang diceritakan Hermione itu berasal dari keluarga Peverell.

Peverell ialah Pure-Blood yang hidup di zaman abad pertengahan. Nama keluarga mereka telah disingkirkan dari senarai Pure-Blood meskipun ahli keluarga mereka masih hidup ketika itu.

Sebagai sebuah keluarga sihir, mereka menggunakan sihir dalam memudahkan kehidupan mereka. Mereka juga pengembara, dianggotai 3 beradik yang dipanggil, Antioch Peverell, Cadmus Peverell dan Ignotus Peverell.

Hendak dijadikan cerita, mereka perlu melalui satu sungai yang tiada jambatan. Maka, dengan menggunakan sihir, mereka hasilkan jambatan mereka sendiri. Seorang lembaga yang ditakrifkan dengan nama ‘M4ut’ berasa tertipu lantas memuji mereka bertiga sebagai helah.

M4ut berhasrat menunaikan hajat mereka. Antioch meminta tongkat sihir paling berkuasa di dunia, maka M4ut menyerahkannya The Elder Wand.

Cadmus meminta kuasa menghidupkan yang m4ti. Maka M4ut mengurniakannya Resurrection Stone.

Ignotus pula meminta agar M4ut tidak mengikutinya. Pada mulanya M4ut teragak-agak, namun ditunaikan juga hasrat tersebut dan diberi The Invisibility Cloak.

Penulis rasa kalian sudah tahu apa yang terjadi seterusnya.

Hendak dijadikan cerita, selepas Antioch dibvnuh, Elder Wand melalui banyak pemegang sebelum jatuh ke tangan Dumbledore. Antaranya ialah Emeric The Evil, Egbert The Egregious, Barnabas Deverill dan Gellert Gridelwald.

Bagaimana pula dengan Resurrection Stone?

Sebelum Cadmus membvnuh diri, dia sempat menyerahkan Resurrection Stone pada ahli keluarganya yang terdekat. Itulah keluarga Gaunt. Sedar dengan kekuasaan Resurrection Stone, mereka menempatkan Resurrection Stone di dalam sebuah cincin dan menyimpannya di rumah keluarga Gaunt.

Tom Riddle a.k.a Lord Voldemort yang pada tahap kemuncak gila kuasa memecah masuk rumah keluarga Gaunt. Dia mencari Resurrection Stone lalu meletakkan setengah jiwanya di dalam cincin tersebut dengan membvnuh seorang Muggle.

Marvolo Gaunt’s ring atau cincin Marvolo Gaunt itulah salah satu Horcrux. Dia tahu bahawa di dalamnya ada Resurrection Stone, tetapi baginya tiada yang penting, dia tidak menyayangi sesiapa, termasuk ibu dan bapanya yang sudah m4ti.

Tom Riddle menyimpannya di rumah keluarga Gaunt. Setelah tahu tentang rahsia Tom Riddle, Albus Dumbledore mencarinya dan ia berjaya dijumpai. Dia menghapuskan horcrux tersebut menggunakan pedang Godric Gryffindor yang kemudiannya meletakkan Resurrection Stone tersebut ke dalam Golden Snitch yang sekali lagi diwariskan kepada Harry Potter.

Invisibilty Cloak?

Ignotus hidup paling lama antara adik-beradiknya yang lain. Dia sempat berkeluarga dan mendapat seorang anak perempuan ulung bernama Iolanthe. Dia kemudian menyerahkan Invisibility Cloak pada anak perempuannya.

Di sini kisah menjadi lebih menarik, Iolanthe kemudiannya berkahwin dengan Hardwin Potter.

Selepas itu, ia diwariskan dan diwariskan sehinggalah kepada Henry Potter. Henry Potter di saat kematiannya mennyerahkan pula kepada anak sulungnya, Fleamont Potter. Fleamont Potter berkahwin dengan Euphemia Potter dan dikurniakan anak bernama James Potter.

James Potter kemudian menunjukkan kepada Albus Dumbledore, Invisibility Cloak yang diwariskan kepadanya lalu Dumbledore meminjamnya sebentar untuk kajian. James Potter kemudiannya berkahwin dengan Lily Evans, mati dalam bertarung dengan Lord Voldemort meninggalkan anak kecil bernama Harry Potter.

Dumbledore yang memegang Invisibility Cloak menyerahkan pula pada Harry Potter pada Hari Krismas sebagai hadiah.

Kalau anda dikurniakan antara ketiga-tiga D3athly Hallows, mana yang lebih anda mahu?

Artikel dikirimkan oleh MYpotterhead untuk The Patriots.


Ketokohan al-Imam Ibn Tumart: Pengasas Gerakan Almohad

Bagi pengkaji sejarah, mendengar tuduhan-tuduhan yang dilemparkan kepada figura sejarah merupakan sesuatu yang menyedihkan. Ini kerana sesetengah tuduhan sebegini merupakan fitnah bertujuan untuk merosakkan imej mereka dan memastikan nama mereka terus tercemar walaupun selepas kembali menemui Ilahi. Antara figura yang berdepan nasib begini ialah seorang ulama Maghribi terkenal bernama Imam Ibnu Tumart rahimahullah.

Imam Ibnu Tumart atau nama sebenarnya Abu Abdillah Muhammad bin Abdillah bin Abd al-Rahman al-Maghribi al-Susi. Beliau turut dikenali dengan gelaran al-Mahdi bin Tumart. Imam Ibnu Tumart lahir antara tahun 469 hingga 474 Hijrah di Igliz, Sous, Maghribi.

Semasa kecilnya, Imam Ibnu Tumart banyak menghabiskan masa di madrasah-madrasah kecil atau kuttab untuk mempelajari dan menghafal al-Quran. Apabila mencecah usia dewasa, beliau berkelana ke beberapa tempat seperti Makkah, Madinah dan Baghdad untuk menambah ilmu di dada.

Di Baghdad sahaja, Imam Ibnu Tumart berkesempatan untuk berguru dengan beberapa ulama terkenal. Antara guru-gurunya di kota berkenaan ialah Imam al-Ghazali, Abu Bakr al-Shashi, Abu Bakr al-Tartushi dan Abu Abdillah al-Hadrami. Selepas puas berkelana di tanah orang, beliau mengambil keputusan untuk pulang ke Maghribi.

Sebaik pulang, Imam Ibnu Tumart merasa terkejut dengan situasi yang melanda tanah airnya ketika itu. Kemungkaran dilihat berleluasa dan kerajaan yang memerintah ketika itu al-Murabitun dilihat tidak tegas dalam menyelesaikan hal berkenaan secara tuntas. Lantas, ini juga menjelaskan sebab penubuhan gerakan Muwahidun olehnya di mana ia kemudian menjadi penguasa Maghribi dan Andalusia selama lebih seabad.

Imam Ibnu Tumart menghembuskan nafas terakhir pada hari Rabu, 13 Ramadan tahun 524 Hijrah/1129 Masihi. Bagaimanapun, kema.ti.an beliau dirahsiakan oleh para pemimpin Muwahidun selama beberapa tahun sehinggalah pelajarnya, Abd al-Mu’min al-Kumi diangkat sebagai emir dan khalifah pertama Dinasti Muwahidun pada 1133.

Semasa hayatnya, Imam Ibnu Tumart sentiasa mengingatkan para pelajarnya tentang beberapa perkara:

Imam Ibnu Tumart juga menjadi asbab kepada kemunculan ramai huffaz (penghafal al-Quran) bertaraf dunia dari Maghribi. Beliau bertanggungjawab mempelopori tradisi membaca dua hizb (satu juzuk al-Quran) secara berjemaah setiap hari. Ia dibahagikan kepada satu hizb pagi setelah Subuh dan satu hizb setelah solat Maghrib. Tradisi bacaan al-Quran ini dinamakan hizb ratib dan masih diamalkan hingga hari ini.

Imam Ibnu Tumart menghasilkan banyak kitab yang menjadi rujukan cendekiawan dan umat Islam hari ini. Antara kitab yang dikarang beliau ialah al-Aqidah al-Murshidah, Risalah ‑ Tawhid al-Bari, Risalah ‑ anna al-Tawhid Huwa Asas al-Din, Kitab ‑ al-Tawhid bi al-Lisan al-Barbari, Kitab al-Qawaid, Risalah ‑ al-Ibadah; Aazzu Ma Yutlab, Risalah ‑ al-Dalil ala anna al-Shariah la Tathbutu bi al-Aql, Kitab Tahrim al-Khamr, Risalah ‑ Usul al-Fiqh, Muhadhi al-Muwatta, Mukhtasar Sahih Muslim dan Risalah ‑ Bayan Tawaif al-Mubtilin min al-Mulathimin wa al-Mujassimin.

Disebabkan peranan Imam Ibnu Tumart dalam menggerakkan Dinasti Muwahidun sebagai pesaing kerajaan Murabitun, bukan sedikit tuduhan keji yang dilemparkan terhadapnya. Antara tuduhan yang dilemparkan ialah beliau mendakwa dirinya Imam Mahdi, mengkafirkan dan membu.nu.h sesiapa sahaja yang menetapkan sifat-sifat khabariyyah Allah SWT dari ayat-ayat mutashabihat.

Bagi tuduhan beliau mendakwa dirinya sebagai Imam Mahdi, tuduhan ini dijawab dengan jawapan tegas dalam kitab al-Mu’jib, halaman 112 dan 113. Imam Ibnu Tumart berkata, “Kalianlah yang Allah akan membuka untuk negara Parsi, Rom dan membunuh dajjal, dan dari kalianlah ada seorang pemimpin, yang akan menjadi imam kepada Isa bin Maryam, dan perkara itu akan tetap sampailah hari kiamat!” Beliau langsung tidak mendakwa dirinya sebagai Mahdi seperti didakwa penyokong Murabitun.

Sementara untuk tuduhan kedua, ia dijawab menerusi kitabnya Aazzu Ma Yutlab. Dalam kitab tersebut, beliau berkata, “Apa yang datang dari nas mutashabihat yang membawa persamaan Allah dengan makhluk seperti ayat istiwa’ dan hadis nuzul wajib beriman dengannya seperti yang sampai serta menafikan persamaan (tashbih) dan takyiif.”

Para ulama yang mengenalinya memuji keperibadian beliau. Imam Taj al-Din al-Subki rahimahullah mengenalinya sebagai seorang lelaki yang soleh, ahli zuhud, warak dan faqih. Beliau turut memujinya sebagai seorang yang tegas dalam soal amar ma’ruf nahi munkar, kuat beribadah dan berjiwa berani. Sementara Imam al-Sanusi rahimahullah menulis persaksian untuk Kitab al-Murshidah dan menegaskan Imam Ibnu Tumart amat kuat membela akidah ASWJ.

Berikut kenyataan beliau, “Para imam telah sepakat kesahihan akidah ini (Akidah Murshidah) tidak selainnya, dan sesungguhnya ia adalah murshidah yang rashidah, alMahdi tidak meninggalkan yang lebih baik daripadanya sebagai wasilah untuk kebenaran. Semoga Allah memanfaatkan padanya, dan kepada kita; dengan berpegangan dengan akidahnya yang cantik.”

Glosari

mutashabihat – ayat-ayat al-Quran yang mempunyai makna berlapis dan tidak jelas

RUJUKAN:

al-Akiti, Ayman. (2021). Ketokohan al-Imam Ibn Tumart. Utusan Malaysia.


Covid-19 Merevolusikan Diplomasi Moden

Sejarah diplomasi moden mengalami 3 revolusi:

First masa Congress of Vienna tahun 1814-1815 yang membincangkan halatuju Eropah selepas Perang Napoleon. Buat kali pertama wujud persidangan “multilateral” (pelbagai hala) di mana duta daripada lebih 3 negara berhimpun dan berunding pada masa dan tempat yang sama.

Diplomasi sebelum tu bersifat dua hala saja. Kalau nak buat perjanjian 3 negara, duta negara A kena travel ke negara B dan kemudian C untuk dapatkan tandatangan. Tapi disebabkan Perang Napoleon membabitkan banyak negara, maka muncul cara multilateral.

Kali kedua semasa Paris Peace Conference tahun 1920 yang membincangkan halatuju dunia pasca Perang Dunia Pertama. Buat kali pertama persidangan antarabangsa diadakan secara terbuka dan transparent.

Sebelum tu diplomasi adalah bersifat rahsia, tapi Paris Conference ajak wartawan buat liputan harian supaya nak tunjukkan konon negara pemenang tak tindas negara yang tewas semasa perundingan.

Dan tahun 2020 kita menyaksikan video conference menggantikan persidangan fizikal. Bermula dengan G20, EU, Majlis Keselamatan PBB, OPEC dan sekarang ASEAN (mungkin lepas ni APEC dan WTO pulak), negara-negara nampaknya dah mula adapt dengan persidangan jarak jauh akibat COVID-19.

Tren ni bagus juga, tak payah fikir pasal venue, nak kejar flight, nak kena book hotel, uruskan F&B, pegawai pengiring (LO), usher, pengawal keselamatan, outrider, bendera di sepanjang jalan untuk menyambut tetamu luar. Jimat bajet kerajaan dan tenaga pegawai kerajaan, hanya perlu fokus agenda mesyuarat dan IT setting saja.

Tapi kekurangannya video conference ni tak ada personal touch. Banyak deal antara negara sebenarnya dicapai masa jumpa face to face. Diplomasi yang unggul mesti ada elemen ‘secrecy’ yang tertentu.

Video conference juga memberi negara kecil ‘spotlight’ yang lebih adil. Macam dalam persidangan OPEC baru-baru ni, negara pengeksport minyak utama macam Saudi terpaksa bersetuju dengan permintaan Mexico yang merupakan small player. Kalau dalam persidangan fizikal, Mexico dah kena sideline. Tapi video conference ni lebih transparent dan equal dan memberikan negara-negara kecil lebih banyak ruang bersuara.

Ini mungkin akan jadi antara ‘new normal’ dalam hubungan antarabangsa bagi tahun-tahun akan datang.


Kekuatan Melayu Itu Adalah Diplomasi

“Awatlah hampa buat aku macam ini?”

Demikian keluhan bercampur sedih Tunku Abdul Rahman selepas dipaksa memijak Pancasila (simbol Indonesia) oleh sekumpulan pemuda yang berdemonstrasi terhadap Indonesia ketika kemuncak Konfrontasi (1963-1966).

Kata-kata Tunku menunjukkan sifat orang Melayu yang lembut, budiman dan mengelak konflik, atau kita panggil sebagai sifat “diplomatik”.

Berbeza sekali dengan seruan Sukarno untuk “ganyang” Malaysia:

“Semangat kita baja. Peluru kita banyak. Nyawa kita banyak. Bila perlu, satu-satu!”

Seruan yang menzahirkan sifat Bangsa Indonesia yang keras, tekad dan “confrontational”.

Dari zaman Srivijaya, Melaka hingga ke Pattani, Johor-Riau, tamadun Melayu merupakan pusat ekonomi pelabuhan. Selat Melaka yang berkedudukan strategik telah menarik pedagang-pedagang daripada Arab, India, China, Ryukyu malah Eropah.

Peranan kerajaan-kerajaan Melayu ialah sebagai orang tengah antara mereka yang berasal daripada berbagai-bagai pelusuk negara. Sekiranya berlaku pertengkaran, orang Melayu akan bertindak sebagai pendamai (mediator). Trait sifat diplomatik seperti “sabar”, “cakap baik-baik” dan “jangan marah-marah” ditanam ke dalam diri orang Melayu. Gaya Bahasa Melayu yang penuh dengan kiasan dan ungkapan tidak langsung (indirect style) juga merupakan refleksi jati diri Melayu yang diplomatik.

Tamadun Jawa (yang mendominasi budaya dan politik Indonesia) pula merupakan tamadun penakluk. Pulau Jawa kurang strategik berbanding Selat Melaka, maka kerajaan-kerajaan Jawa seperti Singhasari dan Majapahit perlu menguasai Tanah Melayu dan Sumatra melalui pendekatan ketenteraan yang agresif. Semangat kepahlawanan ditanamkan ke diri orang Jawa agar mereka dapat meredah samudera dan membina empayar.

Perbezaan pendekatan dapat dilihat melalui perbandingan semangat penaklukan dalam Sumpah Palapa Gajah Mada (Majapahit) dan semangat pragmatisme dalam kata-kata Tun Perak (Melaka) yang berbunyi “daripada banyak seteru, baik banyak sahabat”.

Orang Melayu mengambil iktibar daripada sang pelanduk yang mengalahkan musuh yang lebih kuat (buaya, harimau) melalui kepintaran atau “cunningness”. Jadi kerajaan Melayu lebih menekankan taktik-taktik diplomasi seperti perundingan, pembinaan pakatan (alignment / alliance) dan imbangan kuasa (balance of power).

Kelebihan diplomasi ini membolehkan Malaysia mengharungi cabaran Konfrontasi. Kekuatan ketenteraan Malaysia ketika itu tidak setanding Indonesia. Selain bergantung kepada bantuan Komanwel, Malaysia membalas serangan Indonesia melalui “diplomatic blitz”. Tun Razak dengan tungkus lumusnya melawat berpuluh-puluh negara Afrika dan Asia dari 1963 hingga 1965 untuk dapatkan sokongan terhadap Malaysia.

Atas usaha diplomasi itu, propaganda Indonesia bahawa Malaysia ialah sebuah “projek neokolonial” berjaya dipatahkan. Malaysia diterima oleh komuniti antarabangsa dan dilantik sebagai anggota Majlis Keselamatan UN untuk tahun 1965, menjadi negara Asia Tenggara kedua selepas Filipina yang menganggotai Majlis Keselamatan. Satu tamparan besar kepada Sukarno. Malah keputusan Sukarno menarik Indonesia keluar daripada UN membuat Indonesia semakin dipulaukan.

Sukarno cuba meneruskan Konfrontasi dengan condong ke China. CONEFO (Conference of the New Emerging Forces) ditubuhkan pada Januari 1965 untuk mewujudkan “poros Jakarta-Peking-Pyongyang-Hanoi”. Ini satu tindakan ideologikal yang tidak mengambil kira prinsip “balance of power”, dan ia akhirnya memakan diri.

Negara-negara Dunia Ketiga yang selama ini menyokong Indonesia mula berubah sikap. Gamal Abdel Nasser, presiden United Arab Republic (Mesir dan Syria) minta Sukarno jangan “buli” Malaysia. India memberi jaminan bahawa ia akan “melindungi” Malaysia. Usul Indonesia-China untuk mengutuk Malaysia pada Persidangan Afro-Asia Jun 1965 digagalkan.

Diplomasi 1, Konfrontasi 0.

Diplomasi adalah kekuatan Malaysia. Bukan saja dalam hubungan antarabangsa malah segala aspek. Inilah jati diri kita yang membezakan kita daripada negara jiran dan juga kebanyakan negara di dunia. Generasi kini dan masa depan wajar meneruskan legasi ini.

Cuma yang sayangnya, keruntuhan jati diri menyebabkan generasi masa kini semakin hilang penghayatan seni diplomasi.

(dalam gambar: perjumpaan antara Tunku dan Sukarno di Tokyo pada Jun 1963. Suasana ketika itu tegang, maka Melan Abdullah (wartawan Utusan) minta mereka senyum. Lantas Tunku mencarut menyebabkan Sukarno meletus ketawa)


Nama Tempat Di Thailand Yang Berasal Daripada Bahasa Melayu

Thailand merupakan sebuah negara di benua Asia Tenggara yang bersempadan dengan negara Malaysia, India, Myanmar, Laos dan Kemboja. Negara seluas 513 120 kilometer persegi (km2) itu mempunyai penduduk hampir 70 juta orang.

Untuk pengetahuan semua, negara tersebut mempunyai 76 wilayah ataupun “Changwat (จังหวัด)” dan sebuah Kawasan Pentadbiran Istimewa yang bernama “Bangkok”. Setiap wilayah diketuai oleh seorang gabenor yang dilantik oleh kerajaan pusat.

Percaya ataupun tidak, sebahagian daripada nama wilayah yang terdapat di negara itu berasal daripada Bahasa Melayu. Kita sebagai generasi baharu agak sukar untuk mengenalpasti kerana telah dithaikan sejak bertahun dahulu. Persoalannya, di wilayah manakah yang mempunyai nama tersebut?

NARATHIWAT

Wilayah Narathiwat adalah nama tempat yang berasal daripada Bahasa Melayu. Nama “Narathiwat” berasal daripada perkataan “Menara”. Kawasan seluas 4475 km2 ini mempunyai penduduk lebih 800 ribu orang.

YALA

Wilayah Yala adalah nama tempat yang berasal daripada Bahasa Melayu. Nama “Yala” berasal daripada perkataan “Jala”. Kawasan seluas 4521 km2 ini mempunyai penduduk lebih 500 ribu orang.

PATTANI

Wilayah Pattani adalah nama tempat yang berasal daripada Bahasa Melayu. Nama “Pattani” berasal daripada perkataan “Pantai Ini”. Kawasan seluas 1940 km2 ini mempunyai penduduk lebih 700 ribu orang.

SONGKHLA

Wilayah Songkhla adalah nama tempat yang berasal daripada Bahasa Melayu. Nama “Songkhla” berasal daripada perkataan “Singgora” yang bermaksud “Kota Singa”. Kawasan seluas 7394 km2 ini mempunyai penduduk lebih 1.4 juta orang.

SATUN

Wilayah Satun adalah nama tempat yang berasal daripada Bahasa Melayu. Nama “Satun” berasal daripada perkataan “Setul” iaitu nama sejenis pokok yang bernama saintifik “Sandoricum koetjape”. Kawasan seluas 2479 km2 ini mempunyai penduduk lebih 300 ribu orang.

PHATTHALUNG

Wilayah Phatthalung adalah nama tempat yang berasal daripada Bahasa Melayu. Nama “Phatthalung” berasal daripada perkataan “Mardelong”. Kawasan seluas 3424 km2 ini mempunyai penduduk lebih 500 ribu orang.

TRANG

Wilayah Trang adalah nama tempat yang berasal daripada Bahasa Melayu. Nama “Trang” berasal daripada perkataan “Terang”. Kawasan seluas 4918 km2 ini mempunyai penduduk lebih 600 ribu orang.

NAKHON SI THAMMARAT

Wilayah Nakhon Si Thammarat adalah nama tempat yang berasal daripada Bahasa Melayu. Nama “Nakhon Si Thammarat” berasal daripada perkataan “Nagara Sari Dhammaraja”. Kawasan seluas 9943 km2 ini mempunyai penduduk lebih 1.5 juta orang.

KRABI

Wilayah Krabi adalah nama tempat yang berasal daripada Bahasa Melayu. Nama “Krabi” dipercayai berasal daripada perkataan “Kera”. Kawasan seluas 4709 km2 ini mempunyai penduduk lebih 400 ribu orang.

PHUKET

Wilayah Phuket adalah nama tempat yang berasal daripada Bahasa Melayu. Nama “Phuket” dipercayai berasal daripada perkataan “Bukit”. Kawasan seluas 543 km2 ini mempunyai penduduk lebih 400 ribu orang.

PHA NGA

Wilayah Phang Nga adalah nama tempat yang berasal daripada Bahasa Melayu. Nama “Phang Nga” berasal daripada perkataan “Pangan” yang bermaksud “hutan”. Kawasan seluas 4171 km2 ini mempunyai penduduk lebih 200 ribu orang.

SURAT THANI

Nama asal bagi Surat Thani tempat tersebut adalah “Chaiya”. Nama “Chaiya” berasal daripada perkataan “cahaya”. Kawasan seluas 12 891 km2 ini mempunyai penduduk lebih 1 juta orang.

RANONG

Wilayah Ranong adalah nama tempat yang berasal daripada Bahasa Melayu. Nama “Ranong” berasal daripada perkataan “Randung”. Kawasan seluas 3298 km2 ini mempunyai penduduk hampir 200 ribu orang.

KENAPA BOLEH ADA PERKATAAN MELAYU?

Pada suatu masa dahulu, kawasan berkenaan pernah berada di bawah kekuasaan pemerintah Melayu secara silih berganti. Misalnya; Kerajaan Langkasuka (100-1500), Kerajaan Sriwijaya (650-1377), Kesultanan Kedah (1136-Kini), Kerajaan Reman (1810-1902) dan banyak lagi.

Kemuncak pemerintahan Kesultanan Kedah merangkumi negara moden Malaysia (Utara Perak, Kedah, Pulau Pinang dan Perlis), Thailand (Satun, Trang, Krabi, Phuket, Ranong dan Phang Nga) serta Myanmar (Thanintharyi). Malah penutur Bahasa Melayu Kedah boleh ditemui di negara Myanmar.

AKHIR KATA

Kesimpulan, itulah nama wilayah di Thailand yang berasal daripada Bahasa Melayu. Sebahagian nama wilayah merupakan perkataan jati dan manakala sebahagian lagi berasal daripada Bahasa Sanskrit.

RUJUKAN:

Population of Thailand. Dicapai pada 11hb April 2020 dari https://population.un.org/wpp/

The World Factbook. Dicapai pada 11hb April 2020 dari https://www.cia.gov/library/publications/the-world-factbook/geos/th.html

Thailand. Dicapai pada 11hb April 2020 dari https://web.archive.org/web/20190801080847/http://hdr.undp.org/sites/default/files/thailand_nhdr_2014_O.pdf

Ratu-ratu Pattani. Dicapai 0ada 11hb April 2020 dari https://books.google.com.my/books?id=mrrYCQAAQBAJ&pg=PA171&lpg=PA171&dq=maksud+mardelong&source=bl&ots=lL1dHnrLTF&sig=ACfU3U383z1eSNtSf4t5cAG2L_xVqqyaug&hl=en&sa=X&ved=2ahUKEwiMt4-W6N_oAhWazzgGHQbzCusQ6AEwAHoECAoQAQ#v=onepage&q=maksud%20mardelong&f=false


Asal Usul Sinister 6 Dalam Spiderman

Filem ketiga Spider-Man terbitan Marvel Studios dan Sony iaitu Spider-Man: No Way Home bakal ditayangkan di pawagam tidak lama lagi. Ramai menyatakan minat untuk menontonnya selepas melihat dua trailer filem yang mengesahkan kehadiran Sinister Six sebagai musuh terbaru Peter Parker (Tom Holland). Tetapi siapa sebenarnya Sinister Six?

Sinister Six mula muncul dalam Marvel Comics menerusi The Amazing Spider-Man Annual #1 pada 1964. Secara ringkas, kumpulan ini diasaskan oleh Dr Otto Octavius/Doctor Octopus (Doc Ock) sebagai cara untuk menewaskan dan membu.nu.h Spiderman. Semasa kemunculan pertama kumpulan ini, ia dianggotai oleh Doc Ock, Vulture, Kraven the Hunter, Mysterio, Sandman dan Electro.

Pada awalnya, kumpulan ini tidak dapat bersetuju siapa yang sepatutnya membu.n.uh Spiderman. Lantas, untuk mengelak pertelagahan sesama mereka, semua bersetuju untuk berlawan dengan musuh ketat mereka itu secara bergilir. Bagi mengumpan Spiderman keluar, mereka menculik Mak Cik May, ibu saudara Parker dan setiausaha akhbar Daily Bugle, Betty Brant.

Bagaimanapun, keputusan untuk berlawan dengan Spiderman secara berseorangan daripada berkumpulan akhirnya memakan diri. Seorang demi seorang ahli Sinister Six ditewaskan dengan Doc Ock ahli terakhir yang dikalahkan. Tetapi sejak itu, ia bukan lagi bahan ketawa mana-mana adiwira Marvel Comics lebih-lebih lagi sekiranya ia diterajui oleh Doc Ock.

Dengan pengesahan kemunculan Sinister Six dalam No Way Home, ia merealisasikan usaha membawa kumpulan itu ke layar perak oleh Sony. Mengikut perancangan, Sony berhasrat mengadaptasi kumpulan itu ke layar perak selepas filem The Amazing Spider-Man 2. Drew Goddard dikhabarkan diberi kepercayaan oleh Sony untuk melaksanakan usaha tersebut. (Patten, 2013)

Filem tersebut sudah menampilkan ahli terawal mereka iaitu Rhino (Paul Giamatti) dan Harry Osborn/Green Goblin (Dane DeHaan). Bagaimanapun, rancangan tersebut dibatalkan selepas The Amazing Spider-Man 2 gagal mendapat sambutan memuaskan di pawagam. Selain itu, ia turut didorong oleh keputusan Sony yang bersetuju membenarkan Spiderman membuat kemunculan dalam Marvel Cinematic Universe (MCU) menerusi Captain America: Civil W.a.r. (Lang dan Graser, 2015)

Tetapi selepas sekian lama, akhirnya Sinister Six muncul sebagai satu kumpulan dalam No Way Home. Menariknya, semua ahli datang dari era filem Spider-Man versi Tobey Maguire dan Andrew Garfield yang muncul selepas usaha Dr Stephen Strange (Benedict Cumberbatch) untuk memadamkan ingatan semua orang tentang identiti adiwira Parker gagal.

Bagi musuh era Spider-Man versi Maguire, ia diwakili oleh Doctor Octopus (Alfred Molina), Green Goblin/Norman Osborn (Willem Dafoe) dan Sandman (Thomas Haden Church). Sementara musuh Spider-Man versi Garfield pula ialah Electro (Jamie Foxx) dan Lizard/Dr Curt Connors (Rhys Ifan). Nanti sekejap, mengapa berlima sedangkan sepatutnya mereka berenam?!

Penulis percaya identiti ahli keenam masih dirahsiakan oleh Marvel Studios, berkemungkinan sebagai kejutan kepada peminat. Antara calon yang mungkin mengisi slot keenam ialah Mysterio/Quentin Beck (Jake Gyllenhaal) dan Venom/Eddie Brock (Tom Hardy).

Mysterio dilihat calon paling berkemungkinan untuk Sinister Six memandangkan beliau merupakan ahli asal kumpulan dan perseteruannya dengan Parker dalam Far From Home. Benar, Mysterio ma.ti dalam filem itu tetapi disebabkan dia, identiti Spiderman didedahkan kepada umum dan dilabel sebagai penjahat. Hal ini juga yang mendorong Parker mencari Strange untuk membantu menyelesaikan permasalahan dihadapinya.

Untuk Venom pula, mungkin agak sukar untuk dibayangkan sebagai ahli keenam. Pertama, dalam filem Venom dan Venom: Let There Be Carnage, Venom versi Hardy digambarkan sebagai anti-hero. Kedua, tidak wujud permusuhan antara kedua-duanya kerana kedua-duanya tidak pernah bertemu apatah lagi berlawan. Jika benar mereka berlawan sejalipun, ia berkemungkinan disebabkan hasrat Venom yang mahu kekal di dunia MCU dan enggan kembali ke dunia Sony’s Spider-Man Universe (SSU). (Erdmann, 2021)

Tetapi usah terkejut jika calon ketiga ialah penjahat berbeza. Ini kerana dalam satu temubual sebelum ini, pengarah No Way Home Jon Watts berhajat menggunakan Kraven the Hunter dalam filem itu. (Chichizola, 2019) Kebiasaannya, permintaan ini sukar direalisasikan berikutan situasi hubungan Marvel Studios dengan Sony yang bersifat pasang surut.

Namun begitu, dalam kes Kraven the Hunter, ia boleh direalisasikan. Ini kerana Sony telah mengupah J.C. Chandor sebagai pengarah filem itu dengan skrip dan lakon layar sedang diusahakan oleh duo di sebalik Iron Man (2008), Art Marcum dan Matt Holloway. Dan pemegang watak Kraven telah disahkan oleh Sony sendiri pada Mei 2021 iaitu Aaron Taylor-Johnson. (Peters, 2021)

Taylor-Johnson bukan asing dalam dunia MCU kerana pernah menggalas watak Pietro Maximoff dalam Avengers: Age of Ultron. Dengan memperkenalkan Kraven dalam No Way Home, ia merupakan pengenalan terbaik watak antagonis Spiderman itu sebelum filem SSU watak itu ditayangkan pada Januari 2023.

Satu lagi calon yang patut dipertimbang ialah Adrian Toomes/Vulture (Michael Keaton). Watak ini kali terakhir dilihat di pen.ja.ra pada akhir filem Homecoming selepas mengetahui identiti sebenar Spiderman. Dengan Toomes disahkan membuat penampilan dalam filem Morbius yang akan ditayangkan pada tahun hadapan, ia dilihat peluang untuk penjahat itu membalas de.nd.am kepada Parker.

RUJUKAN

Lang, B. dan Graser, M. (2015, 10 Februari). Spider-Man: How Sony, Marvel Will Benefit from Unique Deal (EXCLUSIVE). Variety.

Chichizola, C. (2019, 8 Julai). Spider-Man: Far From Home Director ‘Would Love’ To Bring Kraven In For A Sequel. CinemaBlend.

Patten, D. (2013, 13 Disember). Sony Sets Spider-Man Spinoffs ‘Venom,’ ‘Sinister Six’ With New “Franchise Brain Trust”. De.ad.line.

Erdmann, K. (2021, 17 November). Who No Way Home’s Secret Last Sinister Six Member Could Be. ScreenRant.

Peters, M. (2021, 26 Mei). Aaron Taylor-Johnson to Play Kraven the Hunter in Solo Marvel Movie. ComicBook.

Sumber gambar: Marvel Comics


Bumi Arab Pernah Diselaputi Tumbuhan Hijau Dahulu

Timur Tengah mungkin antara rantau paling sukar untuk hidup. Selain daripada bencana politik, rakyat perlu berdepan dengan cuaca begitu panas. Kuwait dan Qatar pernah mencatatkan suhu 42ºC hingga 53ºC (Samenow, 2016).

Jadi sukar untuk bayangkan bahawa satu hari sebuah dataran panas sebegini boleh bertukar hijau diisi dengan sungai, seperti yang disebut Nabi Muhammad (SAW) dalam Sahih Muslim 5:2208.

Memang sukar, melainkan dengan pemahaman tentang alam semulajadi.

Padang pasir yang terbentang luas bagaikan lautan membara hanyalah keadaan semulajadi semasa akibat perubahan iklim.

Sebuah kajian dilakukan para penyelidik daripada gabungan Institut Ekologi Kimia Max Planck, Sejarah Sains Manusia dan Universiti Diraja Holloway (bersama rakan-rakan antarabangsa).

Mereka mendapati 376 fosil tapak kaki manusia di tempat yang paling tidak disangka.

Padang Pasir Nefud pernah ada sebuah tasik yang digunakan manusia Paleolitik sekitar 120,000 tahun dahulu.

Mereka membawa haiwan pengangkutan dan peliharaan seperti kuda dan ternakan (Sci News, 2020).

Menurut pelajar PhD bernama Richard Clark-Wilson, tanah di Semenanjung Arab ini pernah ada dataran rumput yang luas dengan tasik air tawar kekal… dan juga sungai mengalir deras.

Penemuan ini membuktikan penghijrahan manusia dari Benua Afrika ke Tanah Syam, juga menunjukkan hubungan antara manusia dan haiwan sepanjang proses penghijrahan tersebut.

Malah dalam tempoh jutaan tahun, tempoh 120,000 tahun itulah yang paling aktif menyaksikan perpindahan manusia (mungkin kerana cuaca lebih elok).

Mengenali Tasik Ini

Selain daripada haiwan yang membantu manusia, saintis juga menemui tapak kaki gajah – memungkinkan kawanan gajah berteduh di sekitar tasik tersebut. Kewujudan gajah selaras dengan dapatan sains semasa.

Tasik ini turut dikunjungi badak air yang menggunakan sumber air begitu banyak di Arab Utara.

Fosil tapak kaki yang begitu banyak ini turut membawa teori bahawa tasik ini tempat paling sesuai untuk dibuat persinggahan (selepas sekian lama merantau dan berjalan).

Teori tersebut disokong dengan ketiadaan bukti peralatan batu, bermakna mereka tidak lama di situ.

Menghijaukan Semula Bumi Arab

Banyak manfaat boleh diperolehi daripada lembah Arab yang serba kehijauan. Mustahil bahawa sebuah rantau boleh dihijaukan sepenuhnya.

Tetapi andainya separuh daripadanya iaitu 3 juta kilometer persegi berjaya disirami air, alangkah untungnya negara-negara Arab di situ.

Satu ekar gandum mungkin boleh mengeluarkan 50 raga (bushel), yang boleh mengenyangkan 6.2 orang dalam masa setahun. Jika 3 juta kilometer persegi ini dilitupi dengan tanaman, nescaya bangsa Arab tidak mungkin akan berlapar lagi.

Projek gergasi ini memang mustahil dilaksanakan. Sungguhpun begitu, Arab Saudi telah memulakan secara kecil-kecilan (untuk dibandingkan dengan 3 juta kilometer persegi).

Mereka sedang menggerudi tanah bukan untuk minyak mentah – sebaliknya untuk mengeluarkan rizab air yang tertimbus sejak Zaman Ais. Air ini digunakan untuk menyiram tanaman-tanaman di sekitar Dataran Syria.

Projek ini semakin berkembang dengan pesat sepanjang 24 tahun.

Air mentah ini walau bagaimanapun tidak boleh diperbaharui kerana proses pengumpulannya memakan masa ribuan tahun. Malah mereka sendiri tidak tahu isipadu air secara keseluruhan, menganggarkan penggunaan hanya untuk 50 tahun sahaja.

Kehijauan bumi ini seolah-olah membuktikan keupayaan semulajadi Semenanjung Arab. Jika mereka boleh mencari solusi tetap bagi menjaminkan bekalan air, tentu sekali projek tanaman ini boleh dibesarkan lagi.

RUJUKAN:

Samenow, J. (2016, Julai 22). Two Middle East locations hit 129 degrees, hottest ever in Eastern Hemisphere, maybe the world. Washington Post.

Sci News. (2020, September 21). 120,000-Year-Old Human Footprints Found in Saudi Arabia.


Wallis Simpson: Demi Cinta, Edward VIII Turun Takhta

Semua tahu pasangan diraja yang diulit bahagia, Putera Harry dan Meghan Markle bakal berkahwin pada 19 Mei ini. Bagi yang mengikuti sejarah monarki British, dunia sebenarnya sedang melihat sisi moden monarki tersebut. Manakan tidak, Markle bukan saja warga Amerika dan seorang pelakon tetapi beliau juga mempunyai darah campuran dan berstatus janda. Semua ini bukanlah ciri-ciri dara sempurna yang dimahukan pihak istana untuk menjadi teman hidup pewaris takhta Britain. Tetapi semua ini tidak akan berlaku tanpa merenung orang yang memecah tradisi 80 tahun sebelumnya, Wallis Simpson.

Simpson atau nama sebenarnya Bessie Wallis Warfield sudah berkahwin sebanyak dua kali semasa bertemu dengan Putera Edward, Duke of Windsor pada tahun 1931. Hubungan sulit yang terjalin selepas itu walaupun ketika itu masih berkahwin dengan suami keduanya, Ernest Aldrich Simpson menjadi bahan gosip masyarakat ketika itu. Dan ketika baginda menaiki takhta dengan gelaran Raja Edward VIII, pengumumannya untuk mengambil Simpson mencetuskan krisis perlembagaan Britain dan konflik dengan Gereja Anglican. Akibat daripada semua ini, Edward VIII melepaskan takhta demi meraih cinta sejatinya itu.

Selepas perkahwinan pertamanya dengan juruterbang Tentera Laut Amerika Syarikat, Earl Winfield Spencer Jr berakhir dengan perceraian pada tahun 1927, anak kelahiran Pennsylvania ini mula mengadakan hubungan tauke perkapalan, Simpson yang membawa kepada tindakan menceraikan isteri pertamanya, Dorothea Dechert dan perkahwinan pada tahun 1928. Pasangan bahagia ini menikmati kehidupan mewah di London di mana salah seorang kenalannya merupakan perempuan simpanan Edward VIII, Thelma Furness. Furness bukan calang-calang wanita kerana beliau merupakan isteri kepada Viscount Pertama dari Furness, Marmaduke Furness.

Hubungan cinta dua insan ini mula terjalin pada tahun 1934. Walaupun masih berkahwin, itu tidak menghalang Simpson menjalin hubungan terlarang tersebut. Bagi Edward pula, hubungan sebegini bukanlah satu kejutan baginya. Ini kerana sepanjang tahun 1920-an dan 1930-an, baginda mempunyai hubungan sulit dengan ramai isteri orang kenamaan sehingga menimbulkan kegusaran ayahandanya sendiri, Raja George V, Perdana Menteri Stanley Baldwin dan kenalan-kenalan rapat baginda. Dengan Simpson sendiri, Edward VIII memberi sepenuh perhatian kepadanya dan banyak memberi hadiah berharga. Walau bagaimanapun, baginda menegaskan tiada sebarang hubungan sulit berlaku dan tidak aci Simpson dipanggil perempuan simpanannya. Namun itu sudah mencukupi merenggangkan lagi hubungan tegang George V-Edward VIII sehinggakan semasa baginda membawa Simpson ke istana untuk diperkenalkan, ayahanda dan bonda baginda, Permaisuri Mary enggan berjumpa dengannya.

Dari segi perhubungan awam pula, kisah cinta Simpson-Edward VIII sudah mendapat tentangan pihak Gereja Anglican. Alasan mereka, mana-mana pasangan yang bercerai tidak boleh berkahwin semula selagi mana pasangan cerai mereka masih hidup dan ini terpakai kepada Simpson. Sementara Kabinet Baldwin dan khalayak awam turut menentang hubungan tersebut dengan khalayak tidak berminat melihat seorang wanita yang mempunyai kerakyatan Amerika sebagai permaisuri mereka. Menurut Anne Sebba, penulis buku biografi Simpson yang bertajuk That Woman yang diterbitkan pada tahun 2011, beliau dianggap perempuan pisau cukur yang mahu membolot harta Edward VIII.

Isu dua bekas suami Simpson yang masih hidup turut menjadi satu isu besar pada tahun 1930-an, satu perkara yang tidak akan dihadapi Markle hari ini. Menurut Sebba, keluarga diraja bimbang Spencer dan Simpson akan menggunakan kedudukan dan pengetahuan mereka berkenaan bekas isteri mereka ini untuk mengugut Edward VIII. Satu lagi isu ialah permulaan hubungan itu sendiri. Semua sedia maklum hubungan cinta ini terjalin tatkala Simpson masih lagi berstatus suami orang. Dan jika hendak bercerai, mana-mana pasangan yang mahu melakukannya bersumpah tidak melakukan perbuatan zina. Sebba menambah, jika Simpson berjanji beliau tidak melakukan zina, maka itu merupakan satu pembohongan kerana ia sememangnya diketahui umum tetapi tetap satu penipuan.

Di sebalik semua ini, Edward VIII enggan memutuskan hubungan dengan Simpson walaupun selepas menaiki takhta menggantikan ayahandanya, Raja George V. Hasratnya memperisterikan Simpson mencetuskan krisis perlembagaan sehingga hampir menumbangkan kerajaan pimpinan Baldwin. Untuk mengelak krisis tersebut berpanjangan, Edward VIII turun takhta dan berkahwin dengan Simpson di Perancis pada tahun 1937 selepas sah bercerai. Beliau tidak menerima gelaran HRH (Her Royal Highness) dan ketegangan dengan keluarga diraja berterusan termasuk kehadirannya semasa majlis pertabalan anak saudara Edward VIII, Ratu Elizabeth II pada tahun 1953.

Jika ada merasakan semua ini berakhir selepas mereka berkahwin, anda salah. Permaisuri Mary menyifatkan apa yang dilakukan Edward VIII satu pengkhianatan dan bertindak memencilkan Duke of Windsor itu. Ini ditambah pula pandangan orang ramai yang menyifatkan pasangan ini anti-Semitik dan penyokong Nazi. Pada tahun sama, pasangan ini mengembara ke Jerman dan minum teh bersama diktator Nazi Jerman, Adolf Hitler di Berghof, Berchtesgaden. Selepas lawatan tersebut diketahui umum, Edward VIII dianggap pengecut sementara Simpson pula dilabel terlalu ego. Untuk mengelak situasi menjadi lebih buruk, kerajaan memindahkan pasangan ini ke Bahamas di mana Edward VIII dilantik sebagai Gabenor Bahamas sehingga tamat Perang Dunia Kedua. Selepas itu, mereka dibenarkan pulang ke Perancis tetapi tidak dibenarkan kembali ke Britain.

Di khalayak ramai, Simspon mengekalkan imej sebagai wanita penyayang terhadap Edward VIII tetapi semua itu hanyalah wayang semata-mata. Pasangan ini sentiasa bergaduh kerana sentiasa mengalami kekurangan duit dan Simpson sendiri tidak berminat menyemarakkan cintanya terhadap baginda. Malah, untuk bertahun-tahun lamanya, Simpson sudah jatuh hati dan menggilai seorang warga Amerika bernama Herman Rogers yang sudah berkahwin. Bagaimanapun, beliau gagal menjadikan Rogers kekasih barunya seperti yang dilakukan terhadap suaminya sebelum itu. Dan sebelum dan semasa perkahwinannya dengan Edward VIII, Simpson mempunyai ramai kekasih di belakang suaminya seperti pewaris keluarga Woolworth, James Paul Donohue Jr dan Duke Ketujuh dari Leinster, Edward FitzGerald. Kisah-kisah sebegini membuatkan baginda patah hati dengan sikap isterinya itu tetapi terus setia mencintainya sehinggalah kemangkatannya pada tahun 1972 di Paris, Perancis. Sementara Simpson pula meninggal dunia pada tahun 1986 semasa berusia 89 tahun.

Tidak seperti kisah Edward VIII-Simpson, Putera Harry pula dalam senarai keenam pewarisan takhta British. Dan bagi Sebba, semua mengetahui peluang baginda mewarisi takhta tiada dan Markle pun tidak akan bergelar Permaisuri. Bagaimanapun, beliau bernasib baik kerana majoriti rakyat masih menerimanya dengan baik. Sementara bonda tiri Putera Harry pula, ramai tidak mahu gelaran Permaisuri diberikan kepada Camilla Parker sekiranya Putera Charles menaiki takhta sebagai Raja England yang baru. Dan tidak seperti Simpson, Markle dilihat memberi pengaruh positif kepada monarki British kerana punya pengalaman dalam lakonan dan program kemanusiaan serta menunjukkan minat kepada isu global dan feminisme hari ini. Namun paling penting, persepsi keluarga diraja terhadap orang seperti Markle itu sendiri. Selalunya, ramai melihat sekiranya ingin menjadi anggota kerabat diraja, mana-mana calon perlu mempunyai darah raja. Tetapi pada era hari ini, mereka menerima siapa pasangan pilihan anggota monarki tanpa mengira asal-usul sekaligus, memberi peluang kepada mereka untuk kekal bahagia.

SUMBER

1. Thornton, Michael. (2017). Daily Mail. A Nazi diplomat, Mayfair car dealer and a bisexual Woolworth heir: Wallis Simpson’s extraordinary collection of lovers exposed after spy dossier is finally revealed … so did she ever truly love the king who gave up his throne for her? http://www.dailymail.co.uk/news/article-4391864/Wallis-Simpson-s-extraordinary-collection-lovers.html

2. Gwyn Kripke, Pamela. (2018). New York Post. Wallis Simpson’s marriage to Edward VIII was shockingly miserable. https://nypost.com/2018/02/10/wallis-simpsons-marriage-to-edward-viii-was-shockingly-miserable/

3. Pruitt, Sarah. (2018). History.com. The Royal Paramour Who Paved the Way For Meghan Markle. https://www.history.com/news/the-royal-paramour-who-paved-the-way-for-meghan-markle


Kaum Frank – (509 – Kini) – Dari Puak Gasar Kepada Bangsa Nasionalis

Orang Frank adalah salah satu dari puak gasar Jerman di zaman empayar Rom. Pada awal abad ke-5 Masihi, mereka mula menjelajah ke selatan dari tanah kelahiran melalui Sungai Rhine ke Gaul yang berada dalam jajahan Rom (Perancis sekarang). Mereka sebenarnya tidak meninggalkan tanah asal seperti puak Jerman lain, cuma meluaskan jajahan luar untuk menjadi milik mereka. Ketua puak bernama Clovis yang mengalahkan para tentera Rom terakhir yang mengawal Gaul dan seterusnya menyatukan seluruh orang Frank pada 509, menjadi pemerintah agung di barat Eropah. 1000 tahun kemudian, kerajaan orang Frank beransur-ansur menjadi negara bangsa Perancis.

Kerajaan yang Clovis asaskan dibahagi oleh keempat-empat anak lelakinya selepas baginda meninggal dunia. Pembahagian ini membawa kepada perang saudara yang berpanjangan dan perebutan takhta sesama pewaris. Pada akhir abad ke-7, para raja Merovingian (keturunan Clovis) adalah pemerintah kerajaan orang Frank namun hanya atas nama saja. Pada awal abad ke-8, Charles Martel menjadi mayor (datuk bandar) istana, pemerintah sebenar di balik tabir takhta diraja. Martel merekrut orang Frank, membentuk skuad tentera berkuda dan berperang habis-habisan sehingga musuh menggelarkannya “Chales of Hammer”. Pada tahun 732 para anggota tentera berkuda Frank menewaskan para tentera Muslim yang menceroboh dari utara Sepanyol dalam Battle of Poitiers, seterusnya menghentikan segala kemaraan tentera Muslim dari barat daya kerajaan.

Pepin, anak lelaki Chales Martel dilantik sebagai raja orang Frank hasil pemilihan para pope sebagai balasan terhadap bantuan ketenteraan yang mempertahankan kota Itali dari serangan tentera Lombards. Pepin membentuk Dinasti Carolingian dan dalam kalangan pemerintah Carolingian, Charles the Great atau Charlemagne (768 – 814) adalah pemerintah terbaik dalam sejarah Perancis. Baginda mengembangkan kerajaan orang Frank sehingga membentuk sebuah empayar dan bertanggungjawab bagi melahirkan semula kegemilangan tamadun Eropah Barat. Kemudian empayar Charlemangne dibahagikan sesama pewarisnya. Seterusnya membentuk dua buah kerajaan di mana bahagian barat empayar menjadi kerajaan Perancis. Para raja yang bergilir memerintah beransur-ansur hilang penguasaan politik berkerajaan sehingga hak kekuasaan hancur akibat perang saudara, pertahanan kota lumpuh, dan masuk penaklukan para kaum Viking. Dari goyahnya pemerintahan bersatu, Perancis menjadi pecahan-pecahan kerajaan kecil bersendirian yang dikuasai oleh para tuan tanah feudal.

Pada tahun 987, para bangsawan Perancis melantik Hugh Capet sebagai raja para tuan tanah kerana tanahnya berada di tengah-tengah kota Paris dan tidak diancam serangan dari musuh. Kemudian Hugh Capet membentuk pemerintahan diraja Capetian, selama 2 abad pemerintahan itu terbentuk semata-mata memastikan keturunan diraja Capet diiktiraf, meluaskan tanah feudal, melancarkan aktiviti perdagangan, dan menjadikan tanah kosong dan kota baru sebagai hak milik diraja. Hasil dari hubungan bersekutu raja Capetian dengan gereja, pemerintahan mereka mendapat posisi moral yang kukuh dari gereja dan mendapat faedah dari kuasa politik, budaya dan pengaruh sosial gereja. Dalam pemerintahan diraja Capetian, raja wajib ditaati dan sebarang pewarisan jawatan kerajaan mesti dihapuskan.

Bermula dengan pemerintahan Philip II pada tahun 1180, tiga pemerintah melakukan perubahan drastic, menjadikan Perancis sebagai kerajaan terpenting di Eropah. Mereka memperbaharui sistem kerja berkerajaan, menggalakkan ledakan aktiviti perdagangan, mengutip cukai, dan mengukuhkan posisi mereka dalam sistem hierarki feudal.

Dari tahun 1337 ke 1453, Perancis dan England berada dalam konflik Perang Seratus Tahun kerana masalah pemilikan beberapa tanah Perancis yang dikuasai oleh raja English. Akhirnya Perancis peroleh kemenangan sebagai bukti bahawa raja Perancis mempunyai kuasa mutlak ke atas tanahnya. Tidak lupa juga akan usaha keras seorang anak perempuan petani yang berjaya menanamkan sifat nasionalisma tinggi dalam kalangan tentera Perancis bagi melawan kembali tentera English seterusnya menjadi wali (saint), iaitu Joan of Arc, pembebas kota Orleans.

RUJUKAN:


Cara Penganut Majusi Uruskan Jenazah Mereka

Menurut kepercayaan serta tradisi di dalam fahaman Zoroastrian, menyatakan bahawa apabila manusia itu mati, tubuh badannya dikatakan akan terkontaminasi oleh entiti syaitan serta dianggap tidak lagi suci.

Jadi untuk menghalang daripada kontaminasi itu terjadi, penganut Zoroastrian bertindak melakukan sebuah upacara atau ritual bagi ‘menyucikan’ mayat tersebut.

Penyucian dilakukan dengan mendedahkan mayat itu kepada elemen persekitaran serta membiarkan mayat tersebut dimakan oleh burung hering. Mayat itu akan diletakkan di bahagian paling atas sebuah menara yang dikenali sebagai Dakhma.

Dakhma ini adalah struktur binaan seperti sebuah menara dan di puncaknya pula terdapat binaan lantai yang rata. Menurut tradisi yang telah dilakukan sejak 3000 tahun dahulu ini, mayat-mayat akan diaturkan pada bahagian atas menara tersebut dalam bentuk 3 bulatan.

Mayat lelaki berada di bulatan paling luar, diikuti oleh mayat wanita. Manakala bulatan paling dalam terdiri daripada mayat kanak-kanak.

Mayat tersebut kemudian akan ditinggalkan serta dibiarkan untuk mereput dengan aktiviti alam semulajadi, melalui hujan dan panas terik matahari atau dimakan oleh burung hering.

Selepas proses penyucian itu, tulang-tulang yang tinggal akan ditempatkan di sebuah kamar, dikenali sebagai “ossuary” yang berada berhampiran atau di dalam struktur Dakhma itu sendiri. Binaan “ossuary” atau kamar tempat simpanan tulang-belulang hasil daripada ritual ini, telah ditemukan bertarikh seawal tahun ke-4 dan ke-5 sebelum Masihi.

Dakhma atau menara yang sama turut wujud berhampiran bandar Mumbai, India. Namun Dakhma paling terkenal adalah menara yang dikenali sebagai “Tower of Silence”, terletak di negara Iran.

Selepas Iran menjadi sebuah negara yang membangun dan maju, pembesaran kota metropolitan meletakkan binaan Dakhma ini menghampiri pinggir bandar besar. Oleh sebab itu, sejak tahun 1970-an, penggunaan Dakhma untuk melakukan ritual penyucian itu telah menjadi satu kesalahan dari segi undang-undang Iran.

Perkara ini akhirnya telah memaksa penganut Zoroastrian untuk mengubah sedikit prosedur pengurusan mayat mereka. Justeru itu, mereka mula menanam mayat penganut dibawah lapisan konkrit untuk menghalang belakunya kontaminasi.

Walaupun menara atau Dakhma ini tidak lagi digunakan dalam upacara atau ritual penyucian Zoroastrian, ia boleh dilawati dan kini menjadi salah satu pusat tarikan pelancongan. Ini termasuklah binaan “Ossuary” atau kamar simpanan tulang-belulang itu.


Sotong Pontianak – Makhluk Asing Dasar Laut

Jika diamati nama saintifik sotong pontianak iaitu Vampyroteuthis infernalis, ia sebenarnya bermaksud sotong pontianak dari neraka. Nama tersebut diberi disebabkan oleh rupanya yang menakutkan termasuk warnanya dari merah darah kepada hitam.

Bukan sekali ia dikelaskan semula dalam keluarga sefalopod oleh komuniti saintifik. Pada awalnya, ia diletakkan dalam kategori sotong kurita pada 1903 sebelum dikelaskan sebagai sotong. Hari ini, ia termasuk dalam kategorinya sendiri iaitu Vampyromorphida.

Bersaiz kecil iaitu sekitar 30 cm, sesetengah saintis menggelarnya sebagai fosil hidup. Ini kerana bentuknya hampir sama dengan bentuk fosil yang berusia 300 juta tahun yang ditemui baru-baru ini. Walaupun kecil, sotong pontianak betina jauh lebih besar berbanding sotong pontianak jantan.

Tidak seperti sotong lain, ia tidak boleh menukar warna kromtofornya. Sotong ini dilitupi oleh organ-0rgan yang menghasilkan cahaya yang dipanggil fotofor.

Selain mempunyai lapan lengan, ia turut mempunyai dua filamen penderiaan yang boleh dikeluarkan – satu ciri unik untuk haiwan ini. Seperti sotong dumbo, ia juga mempunyai dua sirip pada bahagian atas badannya.

Disebabkan ia mempunyai fotofor, ia secara tidak langsung mendedahkan habitat lautnya. Sotong pontianak tinggal di zon kedalaman antara 600 hingga 900 meter di bawah paras laut. Zon ini bukan saja mempunyai kadar oksigen yang sedikit tetapi ia juga gelap, sejuk dan mempunyai tekanan yang tinggi.

Tetapi terdapat beberapa ciri yang membantunya hidup di zon berkenaan. Pertama, darahnya yang berwarna biru lebih berkesan dalam mengikat dan melepaskan oksigen berbanding sefalopod lain. Kedua, ia juga mempunyai kadar metabolisme yang rendah sekaligus membantunya menggunakan tenaga secara berhemah. Ketiga, ia juga mempunyai statosista yang membantunya kekal seimbang.

Tidak seperti sefalopod lain, ia tidak dilengkapi dengan dakwat hitam sebagai mekanisme pertahanan. Namun begitu, sotong pontianak mempunyai dua mekanisme pertahanan. Pertama, melepaskan mukus biopendarfluor bagi mengelirukan haiwan pemangsa. Tetapi strategi ini hanya digunakan sebagai kaedah terakhir memandangkan ia memakan kadar metabolisme yang banyak.

Sebaliknya, sotong pontianak selalunya menggunakan mekanisme pertahanan kedua iaitu menukar bentuk badannya. Caranya ialah dengan menolak bahagian badan di bawah ke atas bagi menutup kepala. Bentuknya yang mirip nenas mengelirukan haiwan pemangsa sekaligus memberinya peluang untuk melarikan diri.

Walaupun digelar sotong pontianak, darah bukan makanan utamanya. Sebaliknya, makanan utama haiwan ini ialah salji laut, nama lain kepada detritus yang turun ke dasar laut. Sotong pontianak turut makan krustasea kecil sebagai makanan tambahannya.

Strategi pembiakan sotong pontianak berbeza dengan sefalopod lain. Ini kerana sotong betina membiak beberapa kali dengan hal ini memerlukannya menggunakan tenaga yang banyak. Walaupun cara membiaknya tidak diketahui, ia ditentukan oleh sumber makanan yang ada sekitarnya. Sotong betina akan menyimpan sperma sotong jantan sehingga masa sesuai untuk ia digunakan.

Terdapat tiga fasa tumbesaran sotong pontianak. Bagi fasa pertama, anak sotong ini mempunyai badan yang lutsinar, sepasang sirip, mata kecil, tiada webing dan filamen velar yang belum matang. Apabila ia mencapai fasa kedua, ia mempunyai dua pasang sirip dan makan salji laut. Akhirnya, bila sotong pontianak mencecah usia matang, ia mempunyai sepasang sirip. Sehingga hari ini, komuniti saintifik tidak mengetahui jangka usia haiwan berkenaan.

RUJUKAN

Helmenstein, A. M. (2018, 18 Mei). Meet the Vampire Squid from Hell (Vampyroteuthis infernalis). ThoughtCo.


Saintis Sedang Mencari Planet Kesembilan Dalam Sistem Suria Kita!

Planet Kesembilan Sistem Suria atau dikenali dengan nama Planet 9 dan Planet X ialah planet bayangan yang dikemukakan oleh para ahli astronomi. Ciri-ciri yang terdapat dalam planet bayangan ini ialah bersaiz besar, lokasi yang jauh dari planet kerdil Pluto, dan mengambil masa selama 10,000 hingga 20,000 tahun di Bumi untuk lengkap mengorbit keliling Matahari.

Planet Pluto pernah dikategorikan sebagai Planet 9 selepas penemuannya pada tahun 1930. Namun perdebatan demi perdebatan, ahli astronomi bersepakat bahawa Pluto ‘diturunkan pangkat’ kepada planet kerdil pada tahun 2006.

Menurut bayangan ahli astronomi, saiz Planet 9 sepuluh kali ganda lebih besar dari Bumi. Kedudukannya di antara planet Musytari hingga ke Neptun. Jenis planet ini ialah planet gas berais, ‘adik-beradik’ planet Uranus dan Naptun. Saiz orbitnya juga lebih besar dan pergerakan mengorbit planet ini perlahan. Jika bukan berasal dari Sistem Suria, ahli astronomi berhipotesis bahawa planet ini berasal dari luar Sistem Suria.

Jika benar Planet 9 wujud, mesti lokasinya jauh daro jarak antara Matahari ke Neptun sehingga tidak adalah pantulan cahaya Matahari dari planet itu, tambahan lagi pergerakan planet yang begitu perlahan. Namun kini seiring dengan kecanggihan teknologi, kita dapat meneropong benda angkasa dalam Sistem Suria dan luar Sistem Suria.

Buat masa ini, saintis telah mengumumkan penemuan 22 buah planet kerdil yang dipanggil sebagai Objek trans-Neptunian. Namun kesemua planet kerdil ini tidak menepati ciri-ciri Planet 9 yang ahli astronomi idamkan.

Usaha mencari Planet 9 kemudian dilaksanakan kumpulan ahli astronomi yang diketuai oleh Sigurd Naess dari Flatiron Institute’s Center for Computational Astrophysics dengan menggunakan Atacama Cosmology Telescope sepanjang 6 meter di Chile. Teleskop ini mampu mengesan sebarang objek dalam Sistem Suria yang sukar diteropong.

Pada tahun 2013 dan 2019, teleskop ini telah mengesan 87 peratus dari seluruh objek sejauh 300 dan 2,000 unit astronomi (jarak antara Matahari ke objek tertentu). Dalam jarak ini teleskop tersebut mengesan 15 buah lpanet berjisim seperti Bumi. Walau bagaimanapun, kesemua objek yang ditemui masih tidak menepati ciri-ciri seperti Planet 9.

Sehingga kini, para saintis masih berusaha mencari keberadaan Planet 9 ini walaupun ia sekadar hipotesis mereka sendiri saja. Wujud ataupun tidak, mereka tetap berusaha menemui planet ‘ciptaan’ ahli astronomi ini.

RUJUKAN:

Starr, Michelle. 18 March 2022. Surprise! We Still Haven’t Found Planet Nine. Science Alert.


Gladiator – Sejarah Sukan Berdarah Rom Dan Kehidupan Para Petarungnya

Sukan gladi.ator cukup sinonim dengan tamadun Rom Purba. Ia selalu menjadi cerminan bagi menggambarkan budaya hiburan tamadun berkenaan. Gladi.ator kebiasaannya dikaitkan dengan da.rah dan kega.na.san. Namun, apakah ia sekadar itu?

Artikel kali ini serba-serbi cuba menyentuh perihal sejarah sukan gladi.ator dan suasana kehidupan peta.rung-peta.rung yang terlibat di dalamnya.

Istilah ‘gladi.ator’ diambil daripada sebuah perkataan Latin, iaitu gladi.atores bagi merujuk kepada gla.dius – sejenis pe.dang pendek yang digunakan oleh mereka. Ramai sejarahwan berpandangan yang sukan ini boleh dijejak kembali akar awalnya pada tamadun Etruscan yang mendahului tamadun Rom.

Selain berfungsi sebagai adat keagamaan, sukan glad.iator pada zaman itu juga diadakan bagi mengimarahkan hari kema.tian golongan berada, di mana ban.duan atau taha.nan pe.rang dipaksa berta.rung sehingga ma.ti. Keberanian dan ketangkasan peta.rung-peta.rung ini kononnya mencerminkan kemuliaan bangsawan-bangsawan yang telah pergi ke negeri abadi.

Tradisi sukan gladi.ator dipercayai berpanjangan selama lebih 650 tahun. Ia memenuhi kalendar sukan masyarakat Rom sejak tahun 105 SM hingga 404 Masehi. Dalam tempoh tersebut, tidak banyak perubahan berlaku, kecuali beberapa.

Pada mulanya, peta.rung-peta.rung gladi.ator terdiri daripada golongan ban.duan, taha.nan pe.rang, dan ham.ba sahaya. Namun sesudah Colosseum selesai dibina dan dibuka pada tahun 80 Masehi, peta.rung gladi.ator menjadi suatu kerjaya yang menguntungkan.

Disebabkan perubahan ini, banyak pusat latihan glad.iator dibuka bagi melatih peta.rung-peta.rung sukarela. Hadiah lumayan yang ditawarkan selalunya menjadi tumpuan, di samping kemasyhuran yang dijanjikan.

Kebiasaannya, peta.rung-peta.rung sukarela ini datang dari lingkungan pesara ten.tera dan mereka yang terdesak mencari jalan keluar dalam hidup. Kadangkala, bangsawan dan pahlawan handalan turut menyertai perta.rungan gladi.ator bagi memperagakan kemahiran masing-masing.

Rome mempunyai beberapa buah pusat latihan gladi.ator yang unggul, termasuklah Ludus Magnus, Ludus Matutinus, Ludus Gallicus, dan Ludus Dacicus. Setiap pusat latihan ini mempunyai ejen-ejen tersendiri yang bertanggungjawab melamar mana-mana peta.rung berpotensi untuk mewakili nama mereka.

Di pusat-pusat latihan ini, para peta.rung diberi jaminan keselamatan namun hidup dalam pemen.ja.raan dan kongkongan. Mereka diberikan tiga kali hidangan setiap hari, di samping khidmat rawatan terbaik. Bagaimanapun, mereka tidak dibenarkan bercakap sewaktu masa makan dan dibe.leng.gu sepanjang berada di sana. Diet pemakanan mereka lazimnya terdri daripada protein dan karbohidrat, seperti bubur barli dan bijirin – tanpa hidangan a.rak, cuma air kosong.

Mengusahakan pusat gladi.ator bukanlah satu pelaburan yang kecil. Modal untuk melatih seseorang peta.rung gladi.ator cukup tinggi, justeru mereka digalakkan supaya bertahan selama mungkin di dalam gelanggang.

Kebanyakan mereka tidaklah berta.rung sehingga ma.ti. Sebilangan sejarahwan berpendapat hanya satu perlima (atau satu persepuluh) sahaja yang ma.ti dalam gelanggang. Rata-rata mereka berpeluang hidup sehingga usia pertengahan dua puluhan.

Bagaimanapun, untung nasib peta.rung-peta.rung gladi.ator di Colosseum adakalanya ditentukan oleh titah Maharaja itu sendiri – yang biasanya melibatkan undian (dan perju.dian) daripada penonton.

Di samping itu, sukan gladi.ator tidak hanya terhad kepada golongan lelaki. Ham.ba-ham.ba wanita juga turut dike.rah turun ke gelanggang dan berla.wan dengan peta.rung lain jantina. Pada zaman Maharaja Domitian, mereka diperintahkan mela.wan orang-orang kerdil sebagai modal hiburan maharaja.

Penglibatan kaum wanita di arena gladi.ator berpanjangan selama kurang lebih 200 tahun, sebelum ia diha.ramkan oleh Maharaja Septimius Severus (193-211 Masehi).

Di gelanggang, peta.rung-peta.rung gladi.ator dibekalkan dengan baju pelindung, perisai, dan sen.jata sesuai dengan kelas masing-masing. Setiap gladi.ator dibahagikan kepada empat kelas utama; iaitu Samnite, Thracian, Myrmillo, dan Retiarus.

Peta.rung kelas Samnite selalunya dilengkapkan dengan pe.dang pendek (gla.dius), perisau berbentuk segi empat tepat (scutum), pelindung besi (ocrea), dan topi pelindung. Kelas Thracia pula digayakan dengan pe.dang pendek lengkung (sica) dan perisau bulat atau petak yang sangat kecil (parma).

Peta.rung kelas Myrmillo diberi julukan ‘nelayan’ kerana mengenakan topi pelindung berlambang ikan. Mereka turut diberikan sebilah pe.dang pendek dan perisai seperti peta.rung kelas Samnite. Cuma, baju pelindung mereka hanya menutupi lengan dan kaki sahaja.

Antara semua kelas peta.rung, kelas Retiarus merupakan yang paling terdedah tubuhnya. Mereka tidak dibekalkan dengan topi atau baju pelindung. Cukup sekadar landas bahu dan sebilah trident sebagai sen.jata. Apapun, bekalan paling ampuh buat seseorang peta.rung gladi.ator tidak lain adalah ketangkasan dan keberanian berhadapan dengan ma.ut.

Tahun 404 Masehi, sukan gladi.ator dibubarkan oleh Maharaja Honorius. Kesemua pusat latihan ditutup, lalu menamatkan kewujudan sebuah sukan yang telah lama merakyat dalam kalangan masyarakat Rom Purba.

TERJEMAHAN
Fiona Mccoss. (25 September 2020). The Real Lives of Roman Gladiators. Ancient Origins.


Misteri Komputer Pertama Dunia Terbongkar?

Masih kenal tak mesin berbentuk gear ini, yang dikatakan bahawa mesin yang ditemui dalam tamadun Yunani Kuno ini adalah mesin yang bukan sebenarnya berasal dari tamadun itu?

Kalau kenal, ini ada berita baru mengenai mesin itu. Para saintis dari University College London (UCL) telah mereka model mesin Antikythera ini secara teori bagi menyelesaikan misteri mesin ini dengan cara mereka cipta ini.

SEJARAH RINGKAS PENEMUAN MESIN ARTIKYTHERA

Pada tahun 1901, ahli arkeologi bernama Valerios Stais menemui mesin Antikythera ini dalam kapal karam yang terletak di persisiran pantai Pulau Antikytera. Mesin yang kemudian disimpan dalam Muzium Arkeologi Nasional, Athens ini para pengkaji percaya bahawa mesin tersebut adalah komputer analog pertama dunia, di mana mesin ini berfungsi untuk meramal gerhana untuk membuat kalendar yang tepat dan sebagai alat ramalan untuk memperoleh ramalan astrologi.

Menurut akhbar New York Times, mesin Antikythera ini wujud pada sekitar tahun 87 SM dan 205 SM, manakala kapal karam tempat mesin ini ditemui wujud sekitar tahun 70-60 SM.

Sekarang, laporan dari para pengkaji mesin Antikythera UCL yang diterbitkan oleh Scientific Reports menyatakan bahawa mereka telah mereka model mesin tersebut. Professor Tony Freeth adalah jurutera mekanikal UCL dan beliau menjelaskan bahawa model baru yang mereka reka ini mendedahkan putaran Matahari, Bulan, dan planet-planet. Beliau juga menyifatkan mesin Antikythera adalah bukti kegeniusan tamadun Yunani Kuno dalam bidang kejuruteraan.

RUPA BENTUK SEBENAR MESIN ARTIKYTERA

Komputer astronomi kuno ini dibina menggunakan 30 keping gear gangsa yang dipasang secara berasingan bagi mewakili lokasi setiap planet. Menurut laporan dari para saintis tersebut, mesin ini berfungsi untuk meramal gerhana dan fasa-fasa bulan, posisi planet-planet dan tarikh bermula sukan Olympic.

Pada tahun 2015, para saintis UCL mendemonstrasi akan kegunaan mesin Antikythera dalam meramal gerhana dan fasa-fasa bulan dengan menggunakan animasi 3D X-ray. Walau bagaimanapun, pengendalian gear bahagian depan mesin masih misteri lagi.

Tambahan lagi, mesin Antikyhtera berupaya mengira kitaran 462 tahun planet Zuhrah dan kitaran 442 tahun planet Zuhal. Pengiraan ini tidak pernah wujud dalam bidang astronomi dari tamadun pertama dunia, Mesopotamia. Hanya mesin ini saja berupaya mengira kitaran sedemikian.

Sekarang, penulis laporan kajian UCL bernama Dr. Adam Wojcik memberitahu bahawa kumpulan kajian mereka akan membina kembali mesin Antikythera yang lebih inovasi. Fungsinya juga harus dikekalkan supaya pengkaji boleh mneganalisis lebih jauh akan mekanisma mesin kuno ini.

Misteri mesin Antikythera akhirnya terbongkar, terutamanya dalam binaan mesin dan fungsi-fungsi sebenar yang telah lama para saintis meneka. Hanya kendalian mesin itu saja masih misteri untuk para saintis perlu bongkarkan.

Untuk memahamidengan lanjut akan Mesin Antikythera, boleh rujuk video ini:

RUJUKAN:

Cowie, A. (13 March 2021). The Rebuilt Antikythera Solves Secrets Of The World’s First Computer. Ancient Origins.